Katalonia - Wikipedia\n(Adkaset eus Generalitat de Catalunya)\nGant ar ger Katalonia e tegouezher amañ. Evit sterioù all ar ger, gwelit Katalonia (disheñvelout).\n(Banniel Katalonia) (Ardamezioù Katalonia)\nKan broadel Els Segadors\nYezhoù ofisiel katalaneg, okitaneg, spagnoleg\nDoare Gouarnamant emren\nen ur monarkiezh bonreizhek\nStatud emrenerezh 9 a viz Gouere 1932\n18 a viz Gwengolo 1979\n9 a viz Eost 2006 (e pleustr)\nFramm Generalitat Katalonia\nPrezidant Pere Aragonès\nPrezidant Parlamant Katalonia\n(Unvaniezh gant Aragon)\n(Unvaniezh gant Kastilha)\n(Dekredoù Nueva Planta)\n-Stankter 7504008 (2015)\nPDB 204.189.000.000 € (2015)\nKatalonia (katalaneg : Catalunya, okitaneg : Catalonha, spagnoleg : Cataluña) zo unan eus ar 17 kumuniezh emren bet krouet e Spagn e 1979, hag adwelet he Statud Emrenrezh e 2006 m'eo lakaet da vroadelezh, daoust ma oa bet votet e penn-kentañ he lakaat da vroad, ar pezh a zo bet nac'het gant justis Spagn.\nE biz Ledenez iberek emañ. Stekiñ a ra ouzh Frañs hag Andorra en norzh, ouzh Aragon er c'hornôg ha Kumuniezh Valencia er su.\nPeder froviñs he deus Kumuniezh Emren Katalonia: Barcelona, Girona, Lleida ha Tarragona. He c'hêr vrasañ eo he c'hêrbenn, Barcelona, a zo ivez eil kêr vrasañ Spagn ha seizhvet kêr vrasañ Unvaniezh Europa.\nAr brasañ eus tiriad kozh Priñselezh Katalonia az a d'ober ar Generalitat, nemet ar Roussillon a oa bet roet da Frañs gant Spagn e 1659 (emañ e departamant Pireneoù-ar-Reter bremañ).\nE fin an VIIIvet kantved, kontelezhioù marzhoù Gothia hag ar re spagnol a voe savet evel stadoù gladdalc'hel gant ar rouantelezh frank. Un difenn e oa al lec'h a-enep tagadennoù ar vuzulmaned. Kontelezhioù reter ar marzhioù-se a oa bet unvanet dindan sujidigezh ur gwaz d'ar Franked, graet kont Barcelona anezhañ. E 988 ne anavezas ket ken beli rouaned ar Franked warno. Diwezhatoc'h eo e teuio war-wel an anv Katalonia. Unanet e voe gant Rouantelezh Aragon e 1137 dre zimeziñ. Adalek 1469 e voe renet an daou rouantelezh gant ar memes familh met derc'hel a rejont o ensavadurioù. Goude ur brezel etre Spagn ha Frañs (etre 1635–1659) ma teuas Katalonia da vezañ ur Republik dindan beli Frañs e kollas ar Roussillon e 1659. E-pas brezel hêrezh Spagn (1701–1714) e tibabas Katalonia bezañ a-enep Fulub V a zeuas da vezañ Roue Spagn. Embann a reas adalek 1716 dekredoù a-enep an ensavadurioù katalan hag a-enep implij ar c'hatalaneg gant ar Stad hag ar gevredigezh. Brezelioù Napoleon a rivinas ar vro met ar c'hantved war-lerc'h a voe hini un adsavidigezh war an ekonomiezh hag ar sevenadur. E-pad an XXvet kantved e voe liammet ar stourm evit un demokratelezh hag ar Republik Spagn ouzh ar stourm evit an emrenerezh, gant ar Generalitat e 1931, a voe distrujet gant Francisco Franco e 1936. Berzet e voe ar c'hatalaneg adarre dindan e veli ha freuzet ensavadurioù ar vro. Gant distro an demokratelezh e Spagn e voe adsavet ar Generalitat hag un eil prantad a adsevel ekonomiezh ha sevenadur a zeuas. Adalek ar bloavezhioù 2000 avat, gant selloù disheñvel war ensavadurioù ar vro ha statud Katalonia e Spagn etre gouarnamant Madrid hag ar Gatalaniz e teuas war wel ul lusk evit an dizalc'hidigezh. An dizalc'herien, e penn a vro, o doa aozet e 2017 un referendom berzet gant Madrid diwar-benn an dizalc'hidigezh, a voe disklêriet e miz Here daoust ma n'o doa ket kemeret perzh ar re a-enep ha ma oa bet flastret gant polis Spagn. Abaoe miz Here emañ ensavadurioù Katalonia dindan beli Madrid.\n2.1 Gouarnamant ha lezenn\n2.2 Polis ha Justis\n2.3 Aozadur melestriñ\n4.1 Un tremen d'an diktatourelezh d'ur Stad demokrateloc'h : spioù bras Katalonia\n4.2 Sav an dizalc'hidigiezh e Katalonia, un tabut diabarzh ha diavaez\n4.3 2017 : referendom, disklêriadenn a zizalc'hidigezh ha mellad 155\n5.1 Arouezioù ar vro\n5.4 Sonerezh ha dañs\n6.3 Anevaled ha plant\nImplij ar ger Katalonia, e katalaneg : Catalunya, skrivet Cathalonia pe Cathalaunia e latin ar Grennamzer, a zeu eus an XIvet kantved evit ober anv eus ar strollad kontelezhioù a oa evit un darn ul lodenn eus Mark ar Gothed ha evit un darn all ul lodenn eus Mark Hispania, dindan beli kont Barcelona. N'eus ket kalz a roudoù evit liammañ an anv-se ouzh anvioù all ha diwar neuze ez eus deuet meur a deorienn evit displegañ anezhañ.\nUnan anezho a lak Catalunya da zont diwar Gothia Launia (da lavaret eo Bro-C'hothed) kar orinoù ar gonted katalan a oa gant Mark ar Gothed. Skrivagnerien eus Impalaeriezh roman ar Reter o doa lakaet Alaned da gendeuziñ gant ar Gothed, ar pezh en dije roet Goth-Alania.\nMartezeadennoù all a zo, met n'int ket degemeret kement :\nCatalunya a vije bro ar c'hestell, diwar ar romaneg castlà pe castlan, a dalveze mestr ar c'hastell. Kastilha he dija ar memes gwriziennoù evit hec'h anv neuze.\nUn orin keltiek a vije, diwar anv ur pobl kelt eus kreiz Hispania, met tachenn Katalonia a oa aloubed gant Ibered kentoc'h.\nLakaet e oa bet an orin gant anv ur meuriad iberian eus al lec'h, Lacetani en dije gouzañvet ur vetatezenn evit ober Catelani.\nMiguel Vidal en doa lakaet war wel kudennoù ar martezeadennoù-mañ, da skouer bezañs ar soniad /t/ en dije emdroet da /d/ gant ar c'hemmadurioù bet c'hoarvezet e romaneg. Evitañ e teu an anv diwar an arabeg qattāl (قتالو, liester. qattālūn قتالون) a dalvez muntrer, un anv-kunujenn bet roet gant an Arabed da vrezelourien eus an norzh a zeue d'ober lazhadegoù en Al-Andalus. Adperc'hennet e vije bet an anv gant ar Gristened neuze. Anv ar vro a zeuje diwar al liester padal e teu anv ar yezh (català) diwar an unander.\nDistagañ a reer Catalunya [kətəˈluɲə] e katalaneg kreiz a zo ar standard. An anv e kastilhaneg a zo Cataluña, distaget [kataˈluɲa], hag an anv okitanek (a zo ofisiel en Aran) a zo Catalonha, distaget [kataˈluɲɔ].\nParlament Katalonia, lec'hiet e Ciutadella park, Barcelona\nGouarnamant ha lezenn[kemmañ | kemmañ ar vammenn]\nStatud emrenerezh Katalonia a lak ar vro da vezañ aozet dindan framm Generalitat Katalonia, a zo ennañ Parlamant Katalonia, Prezidentelezh Katalonia ha Gournamant Katalonia.\nLezenniñ[kemmañ | kemmañ ar vammenn]\nParlamant Katalonia (e katalaneg : Parlament de Catalunya) a zo karget d'ober lezennoù ha da reprezantiñ keodedourien Katalonia en o fezh. Dilennet e vez bep a bevar bloaz dre ar vot hollek. Galloudoù en deus d'ober lezennoù war an deskadurezh, ar yec'hed, ar sevenadur, aozadur diabarzh an ensavadurioù, hag aozadur ar vro. Kontrolliñ a ra Prezidant ha gouarnamant ar vro hag ar mare d'ober dilennadegoù. En e garg emañ budget ar Generalitat ivez. Dalc'het e oa bet an dilennadegoù diwezhañ e miz Kerzu 2017, dindan ar mellad 155 eus Bonreizh Spagn en doa freuzet ensavadurioù katalan. Roger Torrent eo Prezidant ar Parlamant abaoe miz Genver 2018.\nPrezidantelezh[kemmañ | kemmañ ar vammenn]\nPalau de la Generalitat de Catalunya, Barcelona, sez Gouarnamant ha Prezidantelezh Katalonia\nDen e karg uhelañ ar vro eo Prezidant Generalitat Katalonia (e katalaneg : president de la Generalitat de Catalunya), a zo kiriek eus obererezhioù ar gouarnamant. Abaoe ma oa bet adlakaet ar Generalitat e plas e oa bet Prezidant Josep Tarradellas (1977–1980), a oa bet Prezidant en harlu dindan Franco, Jordi Pujol (1980–2003), Pasqual Marragal (2003–2006), José Montilla (2006–2010), Artur Mas (2010–2016) ha Carles Puigdemont (abaoe 2016). Emañ Puigdemont en harlu abaoe ma oa bet lakaet e plas mellad 155 ar Vonreizh hag emañ Madrid e penn ar vro dre vez-kentañ ministrez Soraya Sáenz de Santamaría.\nGouarnamant[kemmañ | kemmañ ar vammenn]\nGouarnamant Katalonia e 2016–2017. Carles Puigdemont, Prezident diskaret ar Generalitat e kreiz ar rank izelañ, Oriol Junqueras, bez-prezidant diskaret, en e du dehoù\nAr c'huzul ober (e katalaneg : Consell Executiu) pe gouarnamant (Govern) a zo e karg gouarnamant ar Generalitat. Ennañ emañ Prezidant ar Generalitat, e Vez-Prezidant hag ar Vinistred. Emañ e seiz e Palau de la Generalitat e Barcelona.\nPolis ha Justis[kemmañ | kemmañ ar vammenn]\nHe folis dezhi he deus Katalonia, ar Mossos d'Esquadra, ez ofisiel (Mossos d'Esquadra-Policia de la Generalitat de Catalunya), diazezet war ur c'horf polis eus an XVIIIvet kantved. Krouet en-dro e 1980 dindan renerezh ar Generalitat eo bet astennet o niver evit erlec'hiañ ar Guardia Civil hag ar Polis Broadel adalek ar bloavezhioù 1990. Ober a reont war-dro pep tra nemet an traoù a vez graet war o zro gant ar Guardia Civil hag ar Polis Broadel, da lavaret eo ar porzhioù-mor, an aerborzhioù, an aodoù, an harzoù etrevroadel, kontroll an armoù hag ar stourm a-enep ar sponterezh.\nDindan beli sistem justis Spagn emañ justis Katalonia, a zo Lez-varn Uhel Katalonia he c'horf uhelañ. Ar memes justis torfedel a zo e Spagn a-bezh met disheñvelioù a zo gant ar justis keodedel abaoe 2002.\nAozadur melestriñ[kemmañ | kemmañ ar vammenn]\nRannoù melestriñ Katalonia\nAozet eo Katalonia e proviñsoù, rannet e cormarca hag e kummunioù. Diazezet eo an aozadur-se war Statud emrenerezh 2006.\nRannet eo Katalonia e peder froviñs renet gant bodad-kannad ar proviñs (e katalaneg : Diputació Provincial). Sed aze ar peder proviñs hag o foblañs :\nProviñs Barcelona : 5 507 813 a dud.\nProviñs Girona : 752 026 a dud.\nProviñs Lleida : 439 253 a dud.\nProviñs Tarragona : 805 789 a dud.\nKumunioù[kemmañ | kemmañ ar vammenn]\n948 kumun (municipis) a zo e Katalonia bremañ, pep hini renet gant ur c'huzul (ajuntamant) dilennet gant annezidi ar c'humunioù. Er c'huzul ez eus un niver bennak a izili (regidors) hervez niver a boblañs ar gumun, a zilenn ar maer (alcalde pe batlle). E tiez-kêr e vez dalc'het an emvodoù (ajuntamant, casa de la ciutat pe casa de la vila).\nKêrioù pennañ Katalonia\nBarcelona diwar an oabl.\nView from east of La Seu Vella, old cathedral and bishop's buildings (1286) and fortress (1707) on Turó de la Seu Vella in Lleida (Photo 2017)\nComarcas[kemmañ | kemmañ ar vammenn]\nTolpad kumunioù eo ar c'hComarques bet aozet evit merañ servijoù asambles. Gwriziennoù aozadur a-vremañ a zo gant dekredoù ar Generalitat e 1936, a-raok ma oa bet freuzet gant Franco. Adaozet e oa bet mod-se gant ar Generalitat e 1987 o lakaat tri c'hComarques nevez ouzhpenn (Alta Ribagorça, Pla d'Urgell ha Pla de l'Estany) ar bloaz war-lerc'h. Unan nevez a oa bet krouet e 2015 c'hoazh (Moianès) ar pezh a gresk o niver betek 41 neuze. Pep hini a zo renet gant kuzul ar c'hComarca.\nComarca Aran a zo gwelet evel un tiriad unvan gant ur statud ispisial hag ur gouarnamant emren anvet Conselh Generau d'Aran.\nVerguerias[kemmañ | kemmañ ar vammenn]\nUr rannadur melestriñ nevez eo ar verguerias evit labour ar gouarnamant hag aesaat al labour etre ar c'humunioù evit kemer plas un tamm d'ar c'hCormarcas.\nE 2016 e oa, ez ofisiel, 7 448 332 a dud a zo o chom e Katalonia, 15% anezho (da lavaret eo 1 104 782 a dud) o deus ur vroadelezh all eget hini Spagn. Tolpad kêr Barcelona a zo 5 217 864 a annezidi war 2 268 km². E 1900 e oa 1 966 382 a dud o chom er vro ha 5 122 567 e 1970, diwar ar c'hresk poblañs a oa bet e Spagn a-bezh er bloavezhioù 1960 ha 1970 ha diwar dont embroidi eus rannvroioù all e Spagn o klask bevañ er rannvro binvidikañ Spagn, dreist-holl eus Andalucía, Murcia ha Extremadura. Adalek ar bloavezhioù 1990 ez eus deuet embroidi eus stadoù all, dreist-holl diwar Afrika, met ivez eus Azia ha Europa ar reter, staliet kentoc'h e tolpadoù kêr.\nEz-istorel eo kristen ar Gatalaniz, katolik zoken, met abaoe ar bloavezhioù 1980 e weler un tech da ziskar ar gristenelezh ha da gresk an nann-relijiel (agnostisism pe diouzeelegezh). Hervez ur studiadenn bet graet gant gouarnamant Katalonia, 56.5% eus ar Gatalaniz en em wel c'hoazh evel kristen, en o zouez 52.4% a gatoliked, 2.5% a brotestanted hag evañjelisted, 1.2% a reizhkredourien ha 0.4% a Destoù Jehovah. 18.2% eus ar boblañs en en em wel evel tud dizoue, 12% evel agnostik, 7.3% evel muzulmaned, 1.3% evel boudisted ha an 2.3% eus relijionoù all.\nTachennoù katalanek en Europa\nTeir yezh a zo anavezet evel yezhoù ar vro gant ar Generalitat : ar c'hatalaneg (català) a zo yezh ar vro, ar c'hastilhaneg (castillan) a zo yezh Spagn hag an okitaneg aranek a zo yezh Aran.\nHervez sontadeg yezhel gouarnamant Katalonia, graet e 2013, eo ar c'hastilhaneg ar yezh muiañ komzet e Katalonia, gant 46,53% o lavaret eo o yezh dezho, heuliet gant ar c'hatalaneg, gant 37,26% o lavaret eo o yezh. War ar pemdez e lavar 11,95% eus an dud e implijont an div yezh kement ha kement padal ez eus 45,92% a lavar e implijont kastilhaneg kentoc'h ha 35,54% a implij kentoc'h ar c'hatalaneg. Un diforc'h bras a zo etre takad Barcelona-Tarragona ma vez klevet kastilhaneg kentoc'h hag an takadoù war ar maez a zo katalaneg o yezh bennañ. Ouzhpenn ar yezhoù-se e vez komzet diwar an embroadur yezhoù all, eus Norzh-Afrika dreist-holl met ivez ourdoueg pe roumaneg.\nAbaoe 1979 ha Statud an emrenerezh eo okitaneg Aran ofisiel e traoñienn Aran, an dachenn nemeti er bed ma vez ofisiel ur rannyezh eus ar yezh-se. Adalek 2006 eo ofisiel ivez e Katalonia a-bezh, asambles gant katalaneg ha kastilhaneg. 22,4% eus a dud en Aran a gomz araneg. Anavezet eo ivez yezh sinoù Katalonia.\nKatalaneg eo yezh ar vro, anavezet evel-se abaoe statud emrenerezh 1979, un doare anavezet gant Bonreizh Spagn da reiñ pouez d'ar yezh. Dinan beli Franco ne oa ket bet anavezet, berzet e oa zoken er skolioù hag en holl implijoù ofisiel. Berzet e oa ivez disklêriañ ar vugale dindan un anv katalanek. Er bloavezhioù 1940 e oa difennet ivez an embann e katalanek, ar pezh a oa bet tremenet e-bioù dre moullañ levrioù gant un deiziad faos. Lamet e voe ar berzh-se e 1946 pa oa bet posupl da embann e katalaneg adarre.\nImplij ar c'hatalaneg az eas war ziskar goude ar bloavezhioù 1950 gant fiñv tud eus ar maezioù e rannvroioù all eus Spagn o doa degaset implij muioc'h a gastilhaneg, kreñvaet goude pa oa deuet embroidi eus diavaez eus Spagn. Gant ar gevredigezh e voe komañset da glask mont a-enep al lusk-se ha kresket e voe an obererezhioù sevenadurel adalek ar bloavezhioù 1960, da skouer gant kentelioù yezh ar gevredigezh Òmnium Cultural.\nGoude marv Franco ha distro an demokratelezh e voe kaset ur politikerezh yezh gant ar gouarnamant emren gant ar pal kreskiñ implij ar c'hatalaneg er gevredigezh. Anvet e voe ar politikerezh-se normalizadur yezh (normalització lingüística e katalaneg) gant harp ar brasañ eus poblañs Katalonia adalek 1983 ha nebeut-tre a enebiezh. Harpet eo ivez gant an darn vrasañ eus ar strolladoù politikel er vro. An enebiezh a zeu eus strolladoù zo a lavar e klask al lezennoù-se digalonekaat an dud da gaozeal kastilhaneg. Kadarnaet eo bet ali ar gouarnamant katalan ha doareoù ar politikerezh-se gant Unvaniezh Europa en doa disklêriet eo doujus seurt politikerezh hag e rankje bezañ ur skouer evit lec'hioù all en Europa.\nGant ar c'hatalaneg e ra kentoc'h ar gouarnamant hag an aozadurioù publik a zo dindan e veli. Katalanek eo ar skolioù, gant div eurvezh kastilhaneg bep sizhun. Rediet eo an embregerezhioù da ziskouez an titouroù e katalaneg da nebeutañ, hep bezañ rediet da ziskouez titouroù e kastilhaneg peotramant en okitaneg, met n'eus harz ebet da lakaat yezhoù all ouzhpenn ar c'hatalaneg. Adalek 1997 e oa bet lakaet e plas kastizoù a-enep d'an embregerezhioù ne zoujjent ket d'al lezenn.\nAl lezenn a warez gwirioù an holl geodedourien da implijout katalaneg pe kastilhaneg e pep degouezh, gant an ensavadurioù publik pe er vuhez prevez, hep gouzañv drougziforc'hañ. Implijet e vez katalaneg evit kelaouiñ ar geodedourien, met ar gwir o deus da c'houlenn e vije kaset traoù e kastilhaneg diouzh o menn. Er Parlamant e vez dalc'het an eskemmoù e katalaneg tost bewezh ha ar Servij publik skinwel katalan a skign e abadennoù e katalaneg peurgetket.\nAbaoe un dek vloaz bennak ez eus deuet muioc'h a enebiezh ouzh al lezennoù diwar-benn implij ar c'hatalaneg. E 2010 da skouer e oa bet graet harz-labour gant 75% eus ar sinemaioù a-enep ul lezenn da rediañ dezho da skignañ an hanter eus ar filmoù e katalaneg. Komite Gwirioù an Dud Bodad ar Broadoù Unanet en doa kemeret un diviz a-enep seurt lezennoù e Kebek e 1993 oc'h embann "A State may choose one or more official languages but it may not exclude outside the spheres of public life, the freedom to express oneself in a certain language".. Gouarnamant ar Stadoù-Unanet o deus goulennataet en o Rentañ-kont war Gwirioù an Dud al lezennoù diwar-benn ar yezh en ur rentañ-kont diaesterioù kastilhanegerien zo e Katalonia. Lakaet ez eus bet war-wel ivez diaesterioù katalanegerien zo evit komz o yezh e Katalonia pe e broioù katalanek, dreist-holl abalamour da ensavadurioù ar Stad. Emañ a-du gant politikerezh yezh ar gouarnamant an darn vrasañ eus keodedourien Katalonia, ha pa vijen kastilhanegerien zoken.\nTaeroc'h eo deuet an enebiezh goude ma oa erru er vuhez politikel Keodedourien, ur strollad krouet e 2006 evit stourm a-enep ar vroadelouriezh e Katalonia, da heul burutelladennoù intellektualed zo, evel Albert Boadella. Stourm a ra a-enep ar politikerezh yezh ha klask a ra lakaat muioc'h a gastilhaneg er skolioù. Emañ e penn an tu a-enep goude ar bloavezhioù diwezhañ ha savet en deus a-du gant divizoù gouarnamant Spagn en deus freuzet a-drugarez d'ar mellad 155 ken-ofisielegezh an araneg ha goulennet da dud ar vugale e peseurt yezh e fell dezho e vije ar skol a-benn an distro-skol 2018. Un enebour all eo Strollad ar Bobl, dreist-holl a live Spagn. Forc'hellekoc'h eo e soñjoù e Katalonia, er Parlamant e tifenn sav-boent ar gouarnamant ha klask a ra sevel skolioù divyezhek par met er c'hêrioù e vez gwelet dilennidi o tifenn implij ar c'hatalaneg hag al lezennoù yezh, a-enep soñjoù o c'heneiled.\nUn tremen d'an diktatourelezh d'ur Stad demokrateloc'h : spioù bras Katalonia[kemmañ | kemmañ ar vammenn]\nPa voe marvet Franco e 1975 e savas un darn mat eus kevredigezh Katalonia a-enep an diktatouriezh, asambles gant kevredigezh Spagn a-bezh. Komañs a reas neuze ur marc'hata etre an nerzhioù demokrat ha nerzhioù ar frankouriezh evit demokratekaat ar Stad. Adsavet e voe ar Generalitat e 1977 ha distreiñ a reas he Frezidant kozh Josep Tarradellas en he fenn. Kadarnaet e voe distro emrenerezh Katalonia gant Bonreizh Spagn 1978 a voe votet kalz eviti gant ar Gatalaned (hag ar Spagnoled all) ha Statud Emrenerezh Katalonia 1979. Jordi Pujol a voe dilennet da Brezidant ar Generalitat en dilennadegoù kentañ a chom a reas e post betek 2003, e penn ur c'hevredad anvet Convergència i Unió (CiU), eus an tu-kreiz dehouour ha broadelour katalan. Dioren a reas emsavadurioù ar vro, ar polis (Mossos d'Esquadra krouet e 1983), ar skinwel (Televisió de Catalunya ha chadenn TV3 e 1983 ivez). Dont a reas da gumuniezh emren dinamikañ e-keñver an ekonomiezh e Spagn er bloavezhioù 1980 ha 1990 betek hiziv. Barcelona a voe kadarneet he ferzh a gêrbenn sevenadurel, ekonomiezh e mor Kreizdourarel, e Katalonia hag e Spagn, o tegas ur bern touristed hag o tegemer ar C'hoarioù Olimpek e 1992.\nE 2003 ez eas ar maout e dilennadegoù ar Parlamant gant ar strollad PSC asambles gant ERC hag ICV ha dont a reas Pasqual Maragall da Brezidant ar Generalitat. Divizet a reas ar gouarnamant labourat war ur Statud Emrenerezh nevez ha kreñvaat emrenerezh ar vro. Adoptet e voa ar Statud nevez gant ur referendom goude ma oa bet votet er Parlamant katalan ha kemmet gant Cortes Spagn. Evelato, ha daoust d'ar c'hemmoù-se o doa disteraet kalz ar Statud e-keñver lakaat war-raok eo Katalonia ur vroad ha plas ar c'hatalaneg e emsavadurioù ar Generalitat, e oa diwanet e Spagn ur sañtimant enep-katalan kreñv, maget dreist-holl gant kabaliñ ar Partido Popular a-enep ar Statud en e bezh, betek goulenn boykotiñ ar produioù katalan.\nSav an dizalc'hidigiezh e Katalonia, un tabut diabarzh ha diavaez[kemmañ | kemmañ ar vammenn]\nKaset e voe ar Statud dirak al Lez-Varn Bonreizh gant mirourien Spagn (renet gant Mariano Rajoy az eas da Gentañ Ministr war-lerc'h evit klask nullañ anezhañ. E 2010 e voe nullet melladoù a-bouez er Statud, dreist-holl ar pezh a denne d'ar vroad (en ur dennañ talvoudegezh ar mellad 1 a-fet gwir hag en ur reiñ un talvoudegezh aroueziek nemetken), da statud ar yezh, d'an aozadur tiriadel, da sistem ar justis (a vije bet dizalc'h eus Spagn) hag an doare da arc'hantaouiñ ar Generalitat. Diwan a reas neuze ul lusk e kevredigezh Katalonia war an emdermeniñ gant manifestadoù bras dindan ar ger stur Som una nació. Nosaltres decidim (Ur vroad omp, deomp-ni da zivizet) a vodas ur milion a dud.\nLañset e voe neuze ul luskad war-zu an dizalc'hidigezh, dreist-holl abaoe 2012 ma voe aozet e vanifestadeg veur gentañ gant an Assemblea Nacional Catalana a vod tud ha maered intereset gant an dizalc'hidigezh. E kêrioù zo, dreist-holl war ar maez, e voe aozet votadegoù diwar-benn ar sujed-se abaoe 2009, gant arguzennoù troet eus tu an ekonomiezh. Cheñch a reas tamm ha tamm ar brezegennoù war-zu an demokratelezh pa voe nac'het kaozeal ha marc'hata gant penn-gounarnamant Spagn, Mariano Rajoy. Koñvoket e voe gant Artur Mas, Prezidant ar Generalitat, dilennadegoù e 2012 e-lec'h ma voe soutenet hent an dizalc'hidigezh evit ar wezh gentañ gant strollad Mas Convergència i Unió (kreiz-dehou) asambles gant Esquerra Republicana de Catalunya (tu-kleiz) ha Candidatura d'Unitat Popular (tu-kleiz pell). Gounezet e voe an dilennadegoù gant ar strolladoù dizalc'hour. Artur Mas a chomas Prezidant, harpet gant ERC war ar goulennoù e-keñver rielezh Katalonia. D'ar memes ampoent e voe aozet manifestadegoù ramzel gant an ANC hag Òmnium Cultural (ouzhpenn 1 milion a dud peurvuiañ) bep bloaz. E deroù 2013 e voe savet un emglev etre ar strolladoù rielour da aozañ ur referendom emdermeniñ a-benn 2014. Nac'het e voe gant gouarnamant Spagn reiñ e aotre da aozañ seurt votadeg war patrom an emglev savet etre gouarnamant Bro-Skos ha gouarnamant ar Rouantelezh-Unanet. A-du e oa ar strolladoù politikel dizalc'hour reprezantet e Parlamant Katalonia da lakaat an dud da vouezhiañ war ar goulennoù se : "Ha fellout a ra deoc'h e vefe Katalonia ur Stad ha Ha fellout a ra deoc'h e vefe ur Stad dizalc'h ?".\nNullet e voe ar referendom gant al Lez-Varn Bonreizh ha neuze e voe treuzfurmet en ur votadeg hep levezon war divizoù gouarnamant Katalonia, aozet gant tud a youl mat. Mont a reas ar votadeg war-raok daoust ma voe nullet ur wezh all gant al Lez-varn. 42% eus ar voterien a zeuas da vouezhiañ, gant un trec'h krenn (ouzhpenn 80%) evit an dizalc'hidigezh. Evelato e voe sellet an disoc'hoù-mañ gant ar re a-enep ar referendom evel prouenn ne oa ket a-du voterien Katalonia gant ar votadeg ha int a-enep an dizalc'hidigezh. Diouzhtu goude ar votadeg e voe tamallet gouarnamant Katalonia, en o zouez e Brezidant Artur Mas, gant justis Spagn evit bezañ disentet d'un urzh Lez-varn ha postet arc'hant evit un dra difennet.\nDizemglevioù war ar 'procès' a vountas ar CUP da derriñ e liammoù gant ar strolladoù dizalc'hour all e 2015. Abalamour da se e voe aozet dilennadegoù e fin 2015 evit Parlamant Katalonia. Mont a reas ar CDC (a gemeras plas ar CiU) hag ERC asambles en ul listenn Junts pel Sí oc'h embann e vije disklêriet an dizalc'hidigezh ma vije trec'h ganto en dilennadegoù. Asambles gant ar CUP e voe tizhet ar majorelezh e sezoù er Parlamant, daoust ma ne voe nemet 48% eus ar mouezhioù. E miz Gwengolo e voe votet gant ar Parlamant ur mellad-stur evit kas hent an dizalc'hidigezh war-raok. Respont a reas penn gouarnamant Spagn, Mariano Rajoy, e implijje an holl c'halloudoù roet dezhañ evit difenn "rielezh pobl Spagn ha interestoù hollek Spagn", da lavaret e c'hellje kas an arme ma vije bet ezhomm. E miz Genver 2016 e voe dilennet Carles Puigdemont da Brezidant ar Generalitat, goude ma voe nac'het gant ar CUP votiñ evit Artur Mas. Pa zeuas da Brezidant e nac'has Puigdemont ober e le a fealiezh evit ar Roue hag evit Bonreizh Spagn : Prezidant ar Generalitat kentañ a voe oc'h ober kement-mañ.\n2017 : referendom, disklêriadenn a zizalc'hidigezh ha mellad 155[kemmañ | kemmañ ar vammenn]\nD'an 23 a viz Kerzu 2016 e voe embannet e vije aozet ur referendom evit dizalc'hiezh Katalonia. E-kerzh ar bloavezh 2017 e voe votet meur a lezennoù evit krouiñ ur stern lezennel evit ar referendom ha krouiñ ar Republik katalan. Ar goulenn a vije "Ha fellet a ra deoc'h e vefe eus Katalonia ur Stad dizalc'h e stumm ur Republik ?". Ne voe ket goulennet un dregantad minimom a gemer perzh ha divizet e oa bet e vije trec'h gant unan eus an daou du gant 50% eus ar mouezhioù. Votet e voe al lezennoù-se hep bezañs ar strolladoù politikel nann-dizalc'hour a oa a-enep krenn e vije goulennet o soñj gant ar Gatalaniz : hervezo hag hervez gouarnamant Spagn ez a a-enep al lezenn kement referendom ne c'houlenn ket gant pobl Spagn a-bezh e ali war dizalc'hidigezh Katalonia. D'ar 1añ a viz Here 2017 e voe aozet, goude ma oa bec'h etre ar stad spagnol, a lavare e oa graet e-maez al lezenn, hag ar Generalitat. D'ar 27 a viz Here 2017 e voe embannet savidigezh ar Republik Katalan.\nD'an 28 a viz Gwengolo 2020 e voe torrret diouzh e garg Quim Torra, prezidant gouarnamant emren Katalonia, goude barnadenn Lez Uhelañ Spagn a gadarna ur gondaonidigezh kent gant ul lez-varn izeloc'h.\nUr sevenadur pinvidik he deus Katalonia war pep tachenn.\nArouezioù ar vro[kemmañ | kemmañ ar vammenn]\nMeur a arouez a zo evit ar Gatalaniz :\nBanniel Katalonia, anvet Senyera, diazezet war skoed Kontet Barcelona hag hini Rouantelezh Aragon. Peder bandenn ruz war ur foñs aour a zo d'ober anezhañ. Ur simbol ofisiel eus ar Generalitat eo abaoe 1932 met reprezantiñ a ra ivez al lodenn gall eus Katalonia (sellet ouzh Katalonia Norzh hag ar Brozioù katalan dre vras.\nDevezh broadel Katalonia, pe la Diada a zo d'an 11 a viz Gwengolo. E koun seziz Barcelona e 1714 a oa bet kollet gant ar Gatalaniz e brezel hêrezh Spagn eo.\nEls Segadors zo kanaouenn vroadel Katalonia, skrivet gant Emili Guanyavents e 1899 diwar ur ganaouenn hengounel. Lakaet e voe da ganaouenn vroadel dre ul lezenn eus 1993. Diazezet eo war darvoudoù Brezel ar Falc'herien er XVIvet kantved.\nDiada de Sant Jordi, d'an 23 a viz Ebrel, a zo lidet war an ton bras gant ar Gatalaniz. Eskemmet e vez levrioù ha rozennoù er c'houbladoù pe familhoù.\nGouelioù[kemmañ | kemmañ ar vammenn]\nDa vare ar gouelioù e vez aozet Castells gant ar Gatalaniz, da lavaret eo e reont tourioù gant an dud, pep hini keñveriet gant tourioù graet gant ur skipailh all. Anavezet eo an hengoun gant an Unesco abaoe 2010.\nDibunet e vez ivez ar straedoù gant Gigantes y cabezudos, ramzed, ha Correfocs, diaouled, dreist-holl e-pad La Patum de Berga a vez aozet bep bloaz e Berga hag a zo anavezet ivez gant an Unesco abaoe 2005.\nDoareoù hengounel all a zo ivez da geñver Nedeleg e Katalonia. Tudenn Tió de Nadal a vez meneget alies, ur sichenn o deus ar vugale da skeiñ gantañ gant bizhier evit ma "kac'hje profoù", un tamm evel ur piñata, en ur ganañ kanaouennoù Nedeleg. Kraou Nedeleg a vez aozet ivez, e-touez an tudennoù ur Caganer, un dudenn kizellet en ur kac'hat.\nGouelioù hag hengoun Spagn a c'heller gwelet ivez abalamour ma oa deuet forzhig a dud eus diavaez Katalonia da chom er vro er bloavezhioù 1950–1960.\nE 2010 e voe berzet ar stourmoù-tirvi diwar ur sinadeg he doa rastellet 180 000 sinadurioù. Ar stourmoù diwezhañ a voe dalc'het e 2011 met nullet e voe an diviz gant Lez-varn Bonreizh Spagn e 2016.\nImplij lennegel ar c'hatalaneg a grogas kerkent hag an XIvet kantved gant an destenn relijiel Homilies d'Organyà. Ur mare aour eus implij ar c'hatalaneg dre skrid a zo bet etre an XIIIvet hag ar XVvet kantved pa voe skrivet kronikoù Rouantelezh Aragon a-raok ma kilas an implij er mare a voe lesanvet Decadència gant ar romantelourien, gant abegoù disheñvel (fin paeroniezh an noblañsed war ar skrivagnerien katalanek, implij ar c'hastilhaneg pa voe anv eus sevenadur...).\nAdalek an XIXvet kantved e tiwanas ur Renaixença sevenadurel ha politikel harpet gant skrivagnerien ha barzhed evel Jacint Verdaguer, Narcís Oller, Joan Maragall hag Àngel Guimerà. Ur rummad all, diwanet adalek 1914, lesanvet Noucentisme az eas war-raok gant al lennegezh evit kinnig traoù nevez, en o zouez : Eugeni d'Ors, Joan Salvat-Papasseit, Josep Carner, Carles Riba ha J.V. Foix. Da c'houde e teuas mare diktatouriezh Primo de Riviera, Brezel Spagn ha diktatouriezh Franco. Daoust d'an enkadennoù-se ha da bolitikerezh drougziforc'hañ a-enep ar yezh e talc'hjed da skrivañ e katalaneg, met dreist-holl en harlu. Eus ar mare-se e teu Salvador Espriu, Josep Pla, Josep Maria de Sagarra (a zo gwelet evel tad distro ar proz e katalaneg), Mercè Rodoreda, Joan Oliver Sallarès lesanvet "Pere Quart", Pere Calders, Gabriel Ferrater, Manuel de Pedrolo, Agustí Bartra pe Miquel Martí i Pol. Skrivagnerien eus an diavaez a zeuas ivez da stourm gant ar Gatalaniz er Brezel diabarzh e-mesk ar Badagoù etrevroadel hag o doa war-lerc'h rentet kont eus ar pezh o doa bevet, da skouer ar skrivagner saoz George Orwell en doa skrivet Homage to Catalonia.\nPa zistroas an demokratelezh e Spagn e tiwanas adarre ar vuhez lennegel er vro, sikouret gant ar Generalitat nevez-adsavet, a embannas lezennoù evit sikour ha gwareziñ ar skrivañ hag an embann katalanek. Er rummad skrivagnerien deuet er mare-se e c'heller lenn Joan Brossa, Agustí Bartra, Manuel de Pedrolo, Pere Calders or Quim Monzó. Ul lennegezh eus Katalonia e kastilhaneg a zo ivez abaoe distro an demokratelezh, reprezantet gant Ana María Matute, Jaime Gil de Biedma, Manuel Vázquez Montalbán ha Juan Goytisolo e-touez tud all.\nSonerezh ha dañs[kemmañ | kemmañ ar vammenn]\nUnan eus dañsoù pobl Katalonia eo ar sardana, dañset e kelc'h war binvioù-sonerezh evel an tamborí, an tible hag an tenora (eus familh an oboell), an drompilh an trombó (ur seurt trombon), ar fiscorn hag ar c'hContrabaix (ur gourvioloñs gant teir c'hordenn), sonet gant ur c'hcobla. Meur a zoare all da zañsal a zo hengounel er vro.\nDegaset e voe an opera diwar Italia kerkent hag adalek an XVIIIvet kantved ha buan e voe skrivet hag aozet operaioù er vro, da skouer gant Domènec Terradellas, Carles Baguer, Ramon Carles, Isaac Albéniz and Enric Granados. Gran Teatre del Liceu a zo unan eus al lec'hioù pennañ e Spagn evit selaou opera ha ti unan eus skolioù sonerezh anavezetañ eo. Meur a arzourien tremenet er skol-se a oa deuet da vezañ brudet-tre war-lerc'h : Victoria de los Ángeles, Montserrat Caballé, Giacomo Aragall and Josep Carreras.\nHin[kemmañ | kemmañ ar vammenn]\nHinoù Katalonia of Catalonia\nEn orãnjez, hin kreizdouarel an aod\nE melen, hin kreidouarel an diabarzh\nE roz, hin kreizdouarel levezonet gant ar c'hevandir\nE glas, hin kreizdouarel levezonet gant ar menez\nE mouk, hin ar menezioù\nLies eo hin ar vro. An dachenn tro-dro Tarragona, Barcelona ha Girona o dez un hin kreizdouarel gant hañvoù tomm, padal e proviñs Lleida hag en diabarzh proviñs Barcelona ne vezont ket ken tomm. Er Pirineoù e kaver un hin kevandirel pe menezel zoken, nemet en traoñiennoù e-kichen ar mor o dez un hin morel.\nTomm ha sec'h e vez an hañvoù en takad kreizdouarel e hin, gant avel-vor. Betek 26-31° a geidenn a c'heller santout. Klouar e vez ar goañvoù, betek yen zoken a-wezhioù. Erc'h a ra alies e Pireneoù hag a-wezhioù ivez en traoñ, war aod zoken. Glav a ra alies en nevez-amzer hag en diskar-amzer, nemet e Pireneoù ma vez barr-amzer en hañv.\nEn diabarzh e vez tommoc'h ha sec'hoc'h an amzer. Betek 35° a c'hell kreskiñ an dommder, 40° devezhioù zo. Yenoc'h e vez an nozioù eget war an aod, diskenn a ra betek 14-17°. Latar a vez alies en traoñiennoù pe e plaenennoù ha prantadoù yen-tre a c'hoarvez ingal, dreist-holl a-hed an Ebro.\nTorosennadur[kemmañ | kemmañ ar vammenn]\nPuig Sec e Pireneoù\nLiesseurt eo gweledvaioù Katalonia, dreist-holl pa weler pegen bihan eo ar vro. Levezonet eo gant Mor Kreizdouarel, gant 580 km a aodoù, ha gant ar Menezioù Pirineoù en norzh. Tri zakad az a d'ober Katalonia :\nAr Pireneoù : ar menezioù a ra al liamm etre Ledenez iberek hag Europa, en hanternoz ar vro.\nMenezioù an aod : un heuliad rozoù ha traoñiennoù a heul an aod.\nAn draoñienn greiz : a zo traoñienn an Ebro.\nAn hanter eus hed ar Pireneoù a zo e Katalonia (200 km). Pica d'Estats (3143 m) a zo menez uhelañ Katalonia. An draoñienn greiz a zo douaroù etre 200 ha 600 m. Gant an dour a zeu eus ar menezioù e c'hounezer aes an douar eno, dreist-holl gant sikour kanolioù-dourañ.\nAnevaled ha plant[kemmañ | kemmañ ar vammenn]\nWar un tiriad bihan e tiskouez Katalonia gweledvaoù Europa. Liesseurt eo an ekologiezh er vro gant gweledvaoù, takadoù ha spesadoù pinvidik.\nE-touez anevaled ar vro e kaver spesadoù a-orin eus ar vro met ar brasañ n'int ket, met emdroet int evit bezañ adaptet ouzh an hin kreizdouarel. E-touez ar vronneged ez eus moc'h gouez, lern ha chamois. Degaset ez eus bet arzhed en-dro n'eus ket pell zo.\nEr morioù e kaver balumed ha daofined e-mesk spesadoù all.\nParkoù avaloù-pech en Aitona\nTachenn greantel Castellbisbal\nDiazezet eo ekonomiezh ar vro war ar Greanterezh dreist-holl. E 2014 e oa PDB Katalonia da 200 milion a euroioù (an hini uhelañ e Spagn), da lavaret eo 27 000 € dre annezad, a-dreñv rannvro Madrid (31 000 €) ha Navarra (28 000 €). Kresk PDB ar vro a oa 3.4% e 2017, daoust da nec'hamant ar metoù ekonomikel e-keñver ar referendom war an dizalc'hidigezh. 1.4% a oa kresk ar PDB e 2014. Gant an enkadenn bolitikel etre Spagn ha Katalonia ez eus un toullad embregerezhioù o doa dilojet eus Katalonia d'ur gumuniezh emren all etre 2014 ha 2017, ar pezh a zo bet aesaet gant gouarnamant Spagn en doa e miz Here 2017 lammet dalc'hioù zo a vire outo da votiñ evit mont kuit.\nGant an enkadenn ekonomikel a zo bet adalek 2008 e oa bet kresket dlee Katalonia betek bezañ 38% eus dlee hollek kumuniezhioù emren Spagn, goude ur c'hil 2% eus he fPDB e 2009. Notennoù an ajañsoù war an dlee a zo BBB- (arc'hantaouiñ izel, gant Fitch Ratings) ha BB (Nann-arc'hantaouiñ gant Standard & Poor's).\nRannet eo an ekonomiezh evel-se :\nRann kentañ : 3%, gant 33% eus an douaroù d'ar gounid douar.\nEil rann : 37% (E Spagn, 29%).\nTrede rann : 60% (E Spagn, 67%).\nKreñv eo an douristelezh e Barcelona, e traezhennoù Costa Brava e Girona, Costa del Maresme ha Costa del Garraf eus Malgrat de Mar betek Vilanova i la Geltrú. Tachennoù skiañ a zo e Pireneoù, nepell eus Lleida. Degas a ra an douristelezh kudennoù sokial er vro, da skouer gan enkadenn al lojañ e Barcelona, ar pezh en deus lakaet gouarnamant ar vro da lakaat e plas un taos war an douristelezh, evit implijout arc'hant war ar bruderezh ha war kempenn ar savadurioù touristel ha dieubiñ arc'hant e lec'hioù all.\nUr bern bankoù a zo e Katalonia ivez, 10 (diwar 46 eus Spagn) o vezañ lec'hiet er vro. Ur marc'had lodennoù a zo e Barcelona, an eil e Spagn goude hini Madrid.\nTransportoù[kemmañ | kemmañ ar vammenn]\nAerborzhioù[kemmañ | kemmañ ar vammenn]\nPerc'hennet eo aerborzhioù Katalonia gant Aena, a zo perc'hennet gant gouarnamant Spagn, war-bouez daou e Lleida a zo perc'hennet gant Aeroports de Catalunya diwar gouarnamant Katalonia.\nPorzhioù-mor[kemmañ | kemmañ ar vammenn]\nAbaoe ar Grennamzer emañ Katalonia e-kreiz an eskemmoù-mor ha porzh Barcelona a zo c'hoazh unan pouezus-kenañ er bed evit ar c'henwerzh, ar greanterezh hag an douristelezh. Perc'hennet eo gant gouarnamant Spagn.\nHentoù[kemmañ | kemmañ ar vammenn]\n12 000 kilometr a hentoù a zo er vro. An hentoù-tizh pennañ a zo an AP-7 (Autopista de la Mediterrània), an A-7 (Autovia de la Mediterrània) a dreuz a vro eus harzoù Frañs betek Valencia, Murcia hag Andalucia. Diwar Barcelona e komañs an hentoù peurvuiañ. An AP-2 (Autopista del Nord-est hag an A-2 (Autovia del Nord-est) a ra al liamm ouzh diabarzh Spagn ha Madrid.\nHentoù publik Katalonia a zo meret gant ar Generalitat (aroueziet int gant ur C neuze) peotramant int meret gant ar Stad (hag int aroueziet gant A).\nHentoù-houarn[kemmañ | kemmañ ar vammenn]\nAVE e Camp de Tarragona\nAr c'hentañ hent-houarn bet savet e Katalonia a voe savet kostez Barcelona e 1848. An hini kentañ e Ledenez iberek e oa ivez. Diwar an topografiezh e teu pep linenn eus Barcelona, he deus ivez ur metro ha servijoù treuzdougen en diabarzh. Linenn bennañ an aod reter az a d'ober ur liamm gant rouedad an SNCF (rouedad linennoù-houarn Frañs) e Portbou.\nDiv embregerezh publik a zo e Katalonia : FGC, meret gant ar Generalitat evit servij ar vro ha Renfe Operadora a zo meret gant Spagn evit al linennoù pell ha fonnus (servijoù AVE hag Avant). Al linennoù-tizh a ra ul liamm etre Barcelona ha Madrid e-bioù Lleida ha Tarragona dindan div eurvezh hanter. Ul liamm a zo ivez gant linennoù-tizh gall e-bioù Girona ha Figueres hag en deus lakaet Spagn, Frañs ha Katalonia da doullañ un tunnel e Pireneoù.\nDaveeoù[kemmañ | kemmañ ar vammenn]\n↑ Joan Miralles i Montserrat; Josep Massot i Muntaner (2001). Entorn de la histáoria de la llengua. L'Abadia de Montserrat. p. 72. ISBN 978-84-8415-309-2.\n↑ Belen Parra (5 a viz Even 2008). "Diario El Mundo, Spanish Only". Medios.mugak.eu. Lennet d'an 25 a viz Ebrel 2010\n↑ Spongenberg, Helena (4 a viz Gouere 2006). "Catalan, Basque and Galician get EU language boost". EUobserver. Lennet d'an 11 a viz Here 2017.\n↑ ABCDESEVILA. "Buscador online de noticias". abcdesevilla.es.\n↑ "High Level Group on Multilingualism – Final Report: from the Commission of the European Communities in which Catalan immersion is taken as an example which "should be disseminated throughout the Union" (p. 18)" (PDF). Diellaouet diwar ar (PDF) orin d'an 25 a viz Meurzh 2009. Lennet d'an 25 a viz Ebrel 2010.\n↑ "Ur Stad a c'hell dibab ur yezh pe ziv evel yezh(où) ofisiel met n'hall ket skarzhañ er-maez eus ar vuhez foran ar frankiz da gaozeal en ur yezh."\n↑ Joan Albert Argenter, ed. (1991). Debat sobre la normalització lingüística: Ple de l'Institut d'Estudis Catalans (18 d'abril de 1990). Institut d'Estudis Catalans. p. 24. ISBN 978-84-7283-168-1.\n↑ "Lezenn 1/1993 Kanouenn vroadel Katalonia". Noticias.juridicas.com. Bet gwelet d'ar 25 a viz Ebrel 2010.\n↑ El TC aplaza el anuncio de la anulación de la prohibición de los toros en Catalunya embannet e La Vangardia. 2016. Bet gwelet d'ar 25 a viz Ebrel 2018.\nAdtapet diwar « https://br.wikipedia.org/w/index.php?title=Katalonia&oldid=1903162 »\nKemmoù diwezhañ degaset d'ar bajenn-mañ d'an 21 Mae 2021, da 18:15.


Luise von Baden (1811–1854) - Wikipedia\n(Adkaset eus Luise Baden (1811–1854))\nMeur a vaouez zo bet anvet Luise von Baden.\nLuise Baden (1811-1854)\nLuise Amelie Stephanie von Baden, ganet d'ar 5 a viz Mezheven 1811 e Schwetzingen hag aet da anaon d'an 19 a viz Gouhere 1854 e Karlsruhe, a oa ur briñsez alaman eus Dugelezh-veur Baden ha merc'h henañ Karl Ludwig Friedrich von Baden ha Stéphanie de Beauharnais.\nDug-meur Baden e oa he zad, lezverc'h da Napoleone Buonaparte e oa he mamm, ha pemp bugel o doa bet. Merc'h-vihan e oa da Karl Ludwig von Baden ha da Amalie von Hessen-Darmstadt.\nDimezet e voe d'he c'henderv Gustav von Wasa, priñs eus Sveden, (1799 e Stockholm – 1877 e Pillnitz), diwezhatoc'h Gustaf Gustafsson von Holstein-Gottorp, mab da Gustav IV Adolf, roue Sveden, ha d'e bried Friederike Dorothea Baden (1781-1826), moereb da Luise, pa oa c'hoar d'he zad.\nDaou vugel he doe:\n2. Carola von Wasa-Holstein-Gottorp (1833-1907) - a zimezas da Albert Iañ von Sachsen, Roue Sachsen.\nAdtapet diwar « https://br.wikipedia.org/w/index.php?title=Luise_von_Baden_(1811–1854)&oldid=1722685 »\nKemmoù diwezhañ degaset d'ar bajenn-mañ d'an 15 Her 2016, da 08:13.


Atersadenn Claire Oger : Ac’hubet eo teatr Graslin – Radio Naoned\nAtersadenn Claire Oger : Ac’hubet eo teatr Graslin\nD’ar Yaou 29 a viz Ebrel en Naoned ez eo aet kuit an arzourien a stank ar c’hoariva Graslin betek an DRAC da vanifestiñ. Livet oa bet ar savadur ganto e ruz ha staget outi boulomigoù krouget da aroueziañ ar sevenadur o vervel. Aozet e oa bet an darvoud-se dre ma oa bet kilet evit an teirvet gwech emvod kuzul broadel micherioù ar c’hoariva pe ar CNPS. Un emvod e lec’h ma oa sañset dont Roselyne Bachelot ministrez ar Sevenadur da dabutal gant an arzourien. Dre forzh huchal e oa deuet Marc Le Bourhis, rener al lec’h maez da eskemm gant an arzourien. Divizet eo bet ganto e teufe an aotroù Le Bourhis d’ar Gwener 30 a viz Ebrel d’an noz da dabutal er Graslin. Aziliz Peaudecerf e staj e Radio Naoned ar sizhun paseet ‘neus kaset he mikro ganti e teatr Graslin e Naoned. Klevet ‘vo Claire Oger.\nAtersadenn Guillaume Pichard : Brezhoneg e skol-veur Naoned Abaoe ur sizhun bremañ e weler ur sinadeg o treiñ war ar rouedadoù sokial. Ur sinadeg evit goulenn ma vo kelennet brezhoneg e skol-veur Naoned...\nAtersadenn Per Morvan, brezhoneger ar bloaz 2021 Per Morvan zo bet tapet gantañ ar priz kentañ er rummad brezhoneger pe brezhonegerez ar bloaz. Loreet e oa bet miz zo gant Ofis Publik...\nAtersadenn Steven Ion : da belec’h ez a klub mell-droad Naoned ? Harperien ha harperezed feal an FC Naoned a zo dipitet bras gant stad ar c’hlub, ouzhpenn chom hep gwelet krogadoù abalamour d’ar c’hleñved-red. Re zo...\nAtersadenn Klez Brandar : arzour ha foeter bro Klez Brandar a zo ur paotr hag en deus beajet kalz en e vuhez, bremañ emañ o chom e Praha e Bro-Dchekia abaoe un nebeud...\nAn daou vreur, rann 1


Pajenn embannadur princeps Tirant lo Blanc (1490)\nTirant lo Blanc, Libre del valeros e strenu caualler Tirant lo Blanch e anv orin, zo ur romant gant Johanot Martorell (c. 1410–1465). E valensianeg, ur rannyezh katalanek e voe skrivet, etre 1460 ha 1464 ; lakaet e vez da wellañ romant marc'hegerezh katalanek, ha da wellañ romant kantved aour València. E 1490 e voe embannet e València, hag advoullet e Barcelona e 1497. E 1511 e teuas er gouloù ar c'hentañ embannadur kastilhanek, e Valladolid, hag e 1538 en italianeg gant Lelio Manfredi. Ne voe un doare gallek nemet e 1737, un azasadur eus labour Manfredi gant ar c'hont Anne Claude de Caylus (1692–1765) hag a voe embannet pemp gwech betek 1787.\nAr c'hentañ romant arnevez e voe en Europa, gant tudennoù "kig-hag'eskern" enno santadoù ha fromoù diskouezet didroidell. Levezonet don e voe lennegezh ar Gornaoueg gant Tirant lo Blanc dre Cervantes, a reas meneg anezhañ e c'hwec'hvet pennad El Quijote (1605), p'emañ person ar barrez oc'h ober un tantad gant levrioù marchegiezh :\nPor tomar muchos juntos, se le cayò uno a los pies del barbero, que le tomò gana de verde quien era, y vio que dezia: Historia del famoso cavallero Tirante el Blanco. Valame Dios, dixo el Cura, dando una gran voz, que aqui estè Tirante el Blanco, dadmele aca compadre, que hago cuenta que he hallado en el un tesoro de contento, y una mina de passatiempos. [...] Digoos verdad, señor compadre, que por su estilo es este el mejor libro del mundo: aqui come los cavalleros, y duermen, y mueren en sus camas, y hazẽ testamento antes de su muerte, con otras cosas, de que todos los demas libros deste genero carecen. [...] Llevalde â casa, y leelde, y vereys que es verdad quanto del os he dicho.\n« Dre gemer kalz anezho en un taol e kouezhas unan ouzh treid ar barber, en digoras da welet petra e oa, hag a welas e lavare : Istor ar marc'heg brudet Tiranto el Blanco . "Doue hollc'halloudek", eme ar person, "Tirante el Blanco eo, roit din, mignon, e lakaat a ran da deñzor a imor vat ha da vengleuz a laouenedigezh. [...] Gwir a lavaran deoc'h, aotrou mignon, dre e stil eo ar gwellañ levr er bed : amañ e tebr ar varc'heien, hag e kouskont, hag e varvont war o gwele, hag e reont testamantoù a-raok mervel, ha traoù all ha na gaver ket en holl levrioù all a-seurt-se. [...] Kasit-eñ ganeoc'h d'ar gêr, ha lennit-eñ, hag e welot eo gwir ar pezh a lavaran deoc'h. »\n4 An embann\nEn e glask e vevas ar marc'heg breizhat a Naoned Tirant kalz troioù-kaer a-dreuz Europa. Perzh a gemeras e tournamantoù enep rouaned, duged ha ramzed e Bro-Saoz, e Bro-C'hall, e Sikilia hag en Enez Rodos, betek ma c'houlennas impalaer Bizantion digantañ sikour er brezel enep muzulmaned an Otmaned hag a oa war-nes kemer Kergustentin, anezhi kêr-benn an Impalaeriezh. Asantiñ a reas ar marc'heg breizhat, a voe anvet da μέγας δούξ, mégas doúks : arc'hdug, da lavaret eo pennkadour meurha lakaet e penn un armead. Faezhet e voe an Otomaned ha saveteet an Impalaeriezh. Goude-se e kendalc'has Tirant ar Gwenn da stourm ouzh an [[Turkia[Durked]] er reter d'ar Mor Kreizdouar hag en Afrika an Norzh. Mervel a reas nebeut a-raok dimeziñ gant hêrezh Impaleriezh Bizantion.\nN'emañ ket e Tirant lo Blanch ar perzhioù hag a zo boutin da romantoù marc'hegezh e amzer : ar garantez vugulel, platonek hag arvestat a gaver da skouer e Le Morte d'Arthur (1468–1470). Realouroc'h eo ar romant katalanek e haroz leun a vuhez, a vlizoni, a zroukc'hoap hag a from. Ar vuhez pemdez zo deskrivet en un doare didro, divarzhek ha c'hwerv a-wechoù.\nBuhez ar marc'heg Joanot Martorell e-unan e voe awen Lod eus an darvoudoù kontet er romant zo damheñvel ouzh buhez ar marc'heg an Templ ha goprsoudard Roger de Flor (Brindisi, 1266 – Edirne, 1305), hag a voe muntret gant tud Bizantion ; un doare ukroniezh e vefe ar romant neuze, pa voe kemeret Kergustentin gant ar sultan Mehmet II e 1453.\nA-douez an oberennoù o deus awenet Joanot Martorell emañ ivez LLibre dels feyts – Crònica de Jaume I (1276), Crònica de Ramon Muntaner (1325–1328) ha Llibre de l'ordre de cavalleria Ramon Llull (c.1232–1315/16).\nEvel-just e anave Johanot Martorell kelc'hiad ar roue Arzhur ivez : 16 gwech ez eus kaoz eus Artús er skrid, 11 gwech eus Morgana, 5 gwech eus Tristany, 1 wech eus Lançolot hag 1 wech eus ur c'hleze anvet Scalibor.\nAn embann[kemmañ | kemmañ ar vammenn]\nPajenn ditl spagnolek Los cinco libros del esforzado e invencible caballero Tirante el Blanco (1511)\nMartorell, a oa ganet war-dro 1410, a stagas gant e romant d'an 2 a viz Genver 1460 ; pa varvas e 1465 edo e zornskrid etre daouarn Martí Joan de Galba : evit un dornad gwenneien en doa lezet an oberenn gantañ. Ne stagas ket Galba da ober war-dro embann al levr a-raok 1489 — N'eo nemet e 1474 e tegouezhas ar moullerezh e València, nav bloaz war-lerc'h marv an aozer. Nemet mervel a reas Galba e penn-kentañ ar bloavezh 1490 ha ne welas ket an henvoulladur.\nDont a reas al levr a-zindan gwask ar mouller alaman Nicolau Spindeler, staliet e València d'an 20 a viz Du 1490 ; 715 skouerenn a voe graet. Seizh vloaz war-lerc'h e voe graet un embannadur all e Barcelona gant Diego de Gumiel, nemet nebeutoc'h a voe graet c'hoazh, ar pezh a rae war-dro ur 1 000 skouerenn en holl. Mar konter 650 000 valaneger da neuze e rafe kement-se 92 000 skouerenn en ur Vro-C'hall a 60 milion a dud, un niver ha n'eo ket un dizenor hag a ziskouez pegement a verzh a reas an oberenn a oa anavezet dija a-raok bout moullet.\nEr XVvet kantved e oa nevez-flamm an embann-levrioù — 35 bloaz hepken — ha lennet e veze al levrioù a vouezh uhel dirak an dud a-raok o embann. Prenañ ul levr anavezet gant ar prener a-raok e brenañ a ziskouez pegement e veze priziet. Gant Diego de Gumiel adarre e voe embannet an droidigezh kastilhanek e Valladolid e 1511, ar pezh ne ra nemet kadarnaat brud al levr.\nGoude bout graet berzh a-drugarez da gont Caylus e voe ankouaet mik al levr e Bro-C'hall, e-keit ma voe troet bras gantañ lenneien eus Spagn, eus an holl vroioù romanek all, ha ma voe graet troidigezhioù nevez eus an oberenn.\nNe ziskouezer amañ nemet an embannadurioù nevesañ.\n(de) Der Roman vom weißen Ritter Tirant lo Blanc, S. Fischer, 2007 (ISBN 978-3-10-042606-2)\n(en) Tales of the White Knight: Tirant lo Blanc, CSIPP, 2013 (ISBN 978-1-4910-5504-5)\n(es) Tirante el Blanco, Llibres de la Drassana, 2016 (ISBN 978-84-946075-3-0)\n(fr) Tirant le Blanc, Anacharsis, 2003 (ISBN 978-2-914777-09-4)\n(it) Tirante il Bianco, Einaudi, 2013 (ISBN 978-88-06-21417-3)\nYezhoù all : gwelit (ca) Visat\nEr skinwel e 1991 : Hipòlit, Tirant, Difebus\n1958 : an opera buffa En Tirant lo Blanc a Grècia, sonerezh gant Joan Altisent (1891–1971) ha komzoù gant Joan Sales i Vallès (1912–1983).\n1977 : ar ganadenn leurennet evit ul laz-kanañ bugale Tirant lo Blanc, sonerezh gant Antoni Ros-Marbà (*1937), komzoù gant Núria Albó i Corrons (*1930).\n1990 : ar ganadenn leurennet Tríptic de Tirant lo Blanc, sonerezh gant Amand Blanquer (1935–2005) ha komzoù gant Josep Palàcios i Martínez (*1938).\n1991 : ar c'hoarigan El triomf de Tirant, sonerezh gant Amand Blanquer, komzoù gant Josep Lluís Sirera (1954–2015) ha Rodolf Sirera Turó (*1948) • Ar stirad skinwel Tirant lo Blanc (13 rann).\n1992 :ar [barrez|varrezh] Tirant lo Blanc, Op. 50, sonerezh gant Leonora Milà i Romeu (*1942).\n1996 : ar c'hoari roll katalanek Tirant lo Blanc, joc de rol de cavalleria medieval, embannet gant Joc Internacional e Barcelona ; digavadus eo abaoe freuz-stal an ti-embann.\n2006 : ar film spagnolek Tirante el Blanco gant Vicente Aranda. \n2015 : ar pezh-c'hoari Tirant lo Blanco gant Roger Cònsul ha Pere Planella. \nSkrid Libre del valeros e strenu caualler Tirant lo Blanch\n(ca) Eines de llengua\nSkrid Anne Claude de Caylus (1787)\n(fr) Biblioteca virtual Miguel de Cervantes\n(fr) L'anamorphose de la mort dans « Tirant le Blanc »\n↑ (es) Pajenn 36\n↑ (ca) Teatre Nacional de Catalunya\nAdtapet diwar « https://br.wikipedia.org/w/index.php?title=Tirant_lo_Blanc&oldid=1829197 »\nKemmoù diwezhañ degaset d'ar bajenn-mañ d'an 18 C'hwe 2019, da 12:15.


Pajenn:Le Gonidec - Bibl Santel pe Levr ar Skritur Sakr, eil levr.djvu/46 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/46\nlevr ar profed isaias.\nDisman̄tr rouan̄télez Babilon.\n1. Diskenn, azez er poultr, ô plac’h-iaouan̄k merc’h Babilon, azez war ann douar. N’eûz mui a drôn évid-od, merc’h ar C’haldéed, ha na vézi mui galvet bouk ha kizidik.\n2. Trô ar méan-vilin, ha mâl ar bleûd ; diskouéz da benn noaz, dizôlô da ziskoaz, kerz da zivesker enn-noaz, treûz ar steriou.\n3. Da vézégez a vézô dizôlôet, da zismégan̄s a vézô gwélet ; en em ven̄ji a rinn, ha dén na harzô ouz-in.\n4. Hon daspréner, péhini a zô hé hanô Aotrou ann arméou, san̄t Israel a raiô ann traou-zé holl (M).\n5. Azez, ha tâv, ha kéa enn amc’houlou, merc’h ar C’haldéed ; râk na vézi mui galvet itroun ar rouan̄télésiou.\n6. Droug a oa savet enn-oun out va fobl, distolet em bôa va digwéz, hô lekéat em bôa étré da zaouarn. N’ec’h eûz két gréat a drugarez enn ho c’hén̄ver, gwall bounnéréet éc’h euz da iéô war ar ré gôz ;\n7. Hag éc’h eûz lavaret : Da itroun é vézinn da-vikenn. N’éc’h eûz két mennet war gémen̄t-sé, ha né két deûet da zivez da goun d’id.\n8. Sélaou éta bréma, té péhini a zô kizidik, a choum er fisian̄s, hag a lavar enn da galoun : Mé a zô, ha n’eûz hini dreist-oun. Na zeuinn két da véza in̄tan̄vez, ha na vézinn két hep bugalé.\n9. Hôgen ann daou dra-zé a gouézô war-n-od war-eunn-drô enn eunn deiz, ar bréc’han̄der hag ann in̄tan̄vélez ; ann holl boaniou a gouézô war-n-od, enn abek d’al lôd brâz eûz da strobinellou, hag enn abek da galéder da strobinellerien.\n10. Enn da zrougiez oud en em fisiet, hag éc’h eûz lavaret : N’eûz dén a gémen̄t am gwél ; gan̄d da furnez, ha gan̄d da wiziégez oud bét touellet ; ha lavaret éc’h eûz enn da galoun : Mé a zô, ha n’eûz hini dreist-oun.\n11. Don̄ a rai ann drouk war-nod, ha na wézi két a béléac’h é teûi ; kouéza a rai wâr-n-od eur reûz, ha na helli ket harpa out-han̄ ; mac’het é vézi war-eunn-drô gan̄d eur boan ha na anavézez két.\n12. Sav gan̄d da strôbinellerien, ha gan̄d al lôd brâz eûz da strôbinellou, da béré oud en em rôet gan̄t kémen̄d a strîv adalek da iaouan̄ktiz ; ha gwél hag hi a vézô talvoudek d’id, ha gwél ha té a vézô kréoc’h a gémen̄t-sé.\n13. Skuizet oud bét gan̄d al lôd brâz eûz da guzulierien. Ra zavô bréma ann diouganerien péré a zellé oud ann én̄v, a arvesté ar stéred, hag a nivéré ar misiou, évid diougani d’id ann traou da-zon̄t, ha ra zavétain̄t ac’hanod.\n14. Chétu in̄t deûet ével kôlô ; ann tân en deûz hô losket ; na zieûbin̄t két hô énéou eûz ar flamm grisias ; na choumô két a c’hlaou out péhini mon̄d da domma, nag a dân évid azéza enn hé gén̄ver.\n15. Chétu pétrâ a zeûi ann holl draou-zé da béré é oaz en em rôet gan̄t kémén̄d a strîv ; ar varc’hadourien péré hô dôa gréat kéfridi gan-éz adalek da iaouan̄tiz a iélô pép-hini d’hé dû, ha na choumô hini évid da zieûbi.\n1. Sélaouit kémen̄t-man̄, tî Jakob, c’houi péré a zo galvet dré ann hanô a Israel, hag a zô savet eûz a zouréier Juda, c’houi péré a dou dré hanô ann Aotrou, hag hoc’h eûz koun eûz a Zoué Israel, nann er wirionez, nag er reizded.\n2. Râg eûz ar géar zan̄tel hô deûz kéméret hô hanô, hag en em harpet in̄t war Zoué Israel, péhini a zô hé hanô Aotrou ann arméou.\n3. Ann traou ken̄t em eûz dioûganet a neûzé, hag hî a zô deûet er-méaz eûz va génou, ha mé em eûz hô rôet da glévout : enn-eunn-taol in̄t bét gréat gan-én̄, hag hî a zô bét sévénet.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/46&oldid=156835 »\nKemmoù diwezhañ degaset d'ar bajenn-mañ d'an 19 Meu 2020, da 16:22.


Pajenn:Perrot - Bue ar Zent.djvu/903 - Wikimammenn\nPajenn:Perrot - Bue ar Zent.djvu/903\nSant Thomas Becket a zo bet eur pastor herve kalon Jezuz, hag abalamour da ze, e rêr an enor d’ezan da lenn, de e ouel, Aviel ar pastor mat.\nAr pastor mat, eme Jezuz-Krist, a ro e vue evit e zenved. Ar gopraer, ha n’eo na pastor, na perc’hen an denved, hennez, pa wel ar blei o tont, a red kuit, hag ar blei a lamm war an denved hag o c’has aman hag a-hont. Hennez a ya kuit, abalamour m’eo gopraer, ha n’eo ket nec’het o klask gouzout petra deuio an denved da vezan.\nAr pastor mat a anave e zenved ; gervel a ra pep-hini aneze dre e hano ; kas a ra aneze war ar peuri dru ; pellât a ra dioute ar peuri kontamet ; redek a ra war-lerc’h an danvad dianket, ha pa gav anezan, e samm anezan war e ziskoa evit ne vezo ket skuizet gant an hent, hag e ped e amezeien da zont d’en em laouennât gantan war digare distro ar reuzeudik.\nAbalamour ma kar anezan, ha ma klask e eürusted. Ma ’n em zaon daoust da ze, e c’hallo lavaret e vea culpa.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/903&oldid=141223 »


Thomas Parry (skolveuriad) - Wikipedia\nThomas Parry (skolveuriad)\nThomas Parry (4 Eost 1904 – 22 Ebrel 1985) a oa ur skolveuriad ha skrivagner eus Kembre. Bet e voe e penn Levraoueg Vroadel Kembre eus 1953 da 1958 ha meur a bost en doe e penn Skol-veur Aberystwyth eus 1958 da 1969.\nGanet e voe e Carmel, en Arfon (kontelezh Gwynedd hiziv). Goude skolioù Carmel ha Penygroes ez eas d'ober e studi e Skol-veur hanternoz Kembre, e Bangor. Goude-se e akvas ur post da gelenn kembraeg ha latin e Skol-veur kreisteiz Kembre e Kerdiz. Eno e echuas e dezenn diwar-benn "Buhez hag oberenn Siôn Dafydd Rhys". Eno ivez e reas anaoudegezh gant e bried da zont, Enid, ha dimeziñ a rejont e 1936.\nPa varvas ar c'helenner John Morris-Jones e 1929 e voe anvet Ifor Williams en e lec'h e penn rann ar c'hembraeg e Skol-veur Bangor, ha kavout a reas Thomas Parry ur post eno. Embann a reas e 1952 ur pezh labour diwar-benn oberenn ar barzh Dafydd ap Gwilym.\nE 1959 e voe dilennet da ezel eus ar British Academy. E 1947 e voe anvet e penn rann ar c'hembraeg ha goude-se ez eas da zean ha da isrener ar skol-veur.\nE 1953 e voe anvet da Levraoueger e penn Levraoueg Vroadel Kembre en Aberystwyth. D'ar mare-se ivez e voe kadoriad kuzul an Eisteddfod Genedlaethol.\nGoude pemp bloavezh el Levraoueg Vroadel e voe anvet e penn Skol-veur Aberystwyth e 1958. Pa oa-eñ er post-se e tremenas ar priñs Charles un trimiziad er skol-veur evit deskiñ un nebeud traoù diwar-benn yezh hag istor Kembre a-raok bezañ kurunet hag anvet da "Briñs Kembre"\nE 1969, da 65 bloaz, e paouezas gant e garg er skol-veur, ha dilennet e voe da gadoriad al Levraoueg Vroadel, ma chomas dek vloaz c'hoazh.\n↑ (cy) (en) Y Bywgraffiadur Cymreig\n↑ (cy) BBC - Arwisgiad 1969\nAdtapet diwar « https://br.wikipedia.org/w/index.php?title=Thomas_Parry_(skolveuriad)&oldid=1902834 »\nKemmoù diwezhañ degaset d'ar bajenn-mañ d'an 18 Mae 2021, da 06:58.


Buhez ar Zent. pages 660, 661. Encyclopédie Marikavel.\npages 660, 661\nGwerc'hez (kentan kantved)\nDanve he devoa ha gouiziegez, ha kelou a oa ganti da zimezi d'eun den yaouank a zoare, e hano Thamyris. Mes eur wech m'he devoe grêt anaoudegez gant Jezuz-Krist, e fellas d'ezi miret he gwerc'hded dre garante evitan. Tamallet e oe neuze gant he c'herent da vezan kristenez, ha c'houezet e oe eun tântad evit he devi; ar zantez a reas sin ar groaz, ha kentoc'h eget nac'h he Doue en em dolas en tan. Raktal, eur pildour a deuas hag a vougas an tântad, hag ar verzerez n'he devoe droug ebet.\nKaset e oe neuze da Antioch; eno e oe staget ouz daou gole goue, evit ma vije laket a dammou, mes an daou aneval, kaer e oa o broudan, ne flachent tamm.\nNeuze e oe stlapet en eun toull leun a aëred, mes a drugare Doue, e c'hallas sevel ac'hane ive hep bezan flemmet.\nAr gouarner, souezet mik o welet kemend-all, a lezas ar verzerez da vale en peuc'h. Eleiz, o welet pegen birvidik oa he fe ha pegen santel oa he bue, a c'houlennas ar vadeziant. O vezan dizroet d'he bro, en em dennas war eur mene, en he zi he-unan. Erfin, oajet a zek vla ha pevar-ugent, brudet dre he vertuziou hag he miraklou, e roas he ene d'he C'hrouer. He c'horf a oe sebeliet en Seleusi.\n' Vel ar Werc'hez Thekla, ho peus bet diframmet\nOber a rêr c'hoaz hirie gouel sant Lin. Ginidik oa eus a Voiterra, en Etruri sturian reas bagig an Iliz dioustu war-lerc'h sant Per. Kas a rê kuit an drouk-spered diouz an dud, ha lakat, zoken, re varo da zont en bue, kement a fe hag a zantelez en devoa.\nLakat a reas dre skrid ar pez a reas sant Per en kenver Simon ar Zorser. Mervel a reas goude bezan gouarnet an Iliz unnek vla; e gorf a oe sebeliet er Vatikan, en kichen hini sant Per.\nKaset e vefet, emne Hon Zalver Jezuz-Krist d'e ziskibien, dirak al lez-varniou, tôlet e vefet er prizoniou; skourjezel e vefel er synagofou ; stlejet e vefet dirak ar rouane hag ar gouarnerien, abalamour d'am hano.\nLaket e vefet d'ar maro ha kasaet gant an holl boblou, abalamour d'am hano.\nAn hini en devo dalc'het mat betek ar fin, hennez a vevo salvet.\nAVIEL SANT MARK. XIII. 9. 13-


War-zu an treuzkemm… | YA! Keleier e brezhoneg - kazetenn sizhuniek enlinenn\nKeleier » Ekologiezh » War-zu an treuzkemm…\n24 / 10 / 2016 | Ekologiezh, Kenskoazell | Commentaires fermés sur War-zu an treuzkemm…\nE-kichen Roazhon, e Kastell-Bourc’h, e klask tud an ti-feurm Le Chadoux aozañ dazont Mab-den. Ouzhpenn bezañ kroget gant o zreuzkemm ekologel, e fell dezho silañ o skiant-prenet en dud o defe c’hoant mont gant un hent nevez.\nUn ti-feurm eo hini Le Chadoux. Du-se eo staliet Pascal Coudray abaoe m’eo bet ganet. Ti-feurm e familh eo. Pempvet rummad-oad o labourat an tamm douar-mañ eo hennezh. Abaoe 30 vloaz eo troet spered ar paotr war doareoù ul labour-douar doujus ouzh an endro. Tamm-ha-tamm eo aet pelloc’h-pellañ gant an doareoù-mañ d’ober, betek ijinañ argerzhioù agronomiezhel evit ma chomfe yac’h e derouer. 15 vloaz ‘zo ne vez ket aret e zouaroù gantañ ken, evit ma ne vefe ket difesonet ar vuhez en douar, da skouer. “Ar pezh ‘m eus klasket ober gant ma zerouer din-me, eo stardañ, ar muiañ ma c’hellen, lusk bras al labour-douar a-vremañ” eme Pascal Coudray, hag eñ da resisaat : “Santet ‘vez gant an darn vrasañ omp erruet e penn un hent, hag emaomp gant ur mare a dreuzkemm kevredigezhel, poent eo cheñch penn d’ar vazh ‘giz m’eo bet embannet gant Pierre Rabi. Ur wech m’on deuet emskiant da vat eus an dra-se e oa poent lakaat an traoù e pleustr.” Adperc’hennañ al labour a beizant eo e bal, oc’h adlakaat ar pouez war “skiant ar vicher,” ar c’henlabour gant an natur hag he lusk dezhi. Entanet eo gant e vicher a beizant, ha fellout a ra d’ar paotr treuzkas e skiant-prenet paneve “jestr ar peizant.” E 2013 e roe lañs d’ur raktres.\nDiwar tri stadad eo bet savet ar raktres. Da gentañ eo diaes d’an dud o defe c’hoant mont war-zu an al labour-douar bio kaout douaroù. Da eil ez a war washaat kalite ar re ziwezhañ-mañ. Deuet int skuizh ha paour pa n’eo ket saotret zoken. A-benn ar fin ez a al labour-douar a-vremañ evel ar gevredigezh en he fezh. Da lâret eo, eo deuet an traoù da vezañ hiniennelour. E ti-feurm Le Chadoux ‘zo peadra da dalañ ouzh ar stadadoù-se.\n80 devezh-arat a zouaroù a zo, reoù a galite eo, dre ma touj Pascal Coudray outo abaoe ouzhpenn 15 vloaz. Evel ma ne c’hell ket ar peizant ober war-dro tachennoù ken ledan ha-se e-unan, eo deuet ar mennozh dezhañ rannañ anezho gant peizanted bio all.\nBuan a-walc’h e oa anat d’ar paotr ne zeufe ket da benn da gas e raktres war-raok e-unan, emskiant ma oa deus e ziouerioù a-fed kehentiñ. Krouet ‘zo bet ur skipailh gantañ neuze o tegemer Dahovi Zinzindohoue, ha Constance Sarazin ; gant ar garg dezho da reiñ buhez d’ar raktres.


Teir sorbienn Turk – Radio Naoned\nTeir sorbienn Turk\nNag ul louarn iskis gant e ourouler ! Un tammig pennek ouzhpenn ! Na kalonek eo al labousig koant ! Ne gredit ket eo barrek d’ober ar pezh a lavar ? Koulskoude… Tri dervich o vale dre straedoù Istanbul war-lerc’h ul laer aet gantan arc’hant ur barver. Hag ez adkavit an arc’hant ? Dre hud marteze !


Tigerfibel - Wikipedia\nGollo an Tigerfibel.\nAn Tigerfibel ha Pantherfibel a oa levrioù-brezel roet d'ar soudarded e bourzh an tankoù alaman e-pad an Eil Brezel-bed, reoù an tank ponner Panzer VI kement hag an tank etre Panzer V Panther.\nEvel al levrioù displegañ all e veze graet Fibel (diazez) anezho. Dre vras e oa ar pal reiñ da c'houzout peseurt doare e oa an tank ha penaos e implij a zeiz da zeiz (motor, armamant, dafariñ ha penaos kempenn). Savet e oa al levrioù-se e stumm bannoù-treset, comic. Ouzhpenn-se e oa bet skrivet gant gwerzennoù fentus. Ar Fibel a zo disheñvel en e zoare da vezañ kinniget pa vez keñveriet gant al levrioù alamanek heñvel eus ar mare.\nAl levrioù deskiñ-se a oa bet aotreet gant Heinz Guderian, inspektour-meur an unvezioù panzer. Evit fibel ar Panther, e oa skrivet e aotre e stumm ur varzhoneg verr hag a echue gant Die Pantherfibel ist genehmigt; wer sie nicht kennt, der wird erledigt ("Fible ar Panther zo aotreet; an hini ne oar ket a vo skarzhet." )\nAdtapet diwar « https://br.wikipedia.org/w/index.php?title=Tigerfibel&oldid=1774498 »\nKemmoù diwezhañ degaset d'ar bajenn-mañ d'an 6 Du 2017, da 11:33.


Journal de Renaud Camus, samedi 4 novembre 2017\ncréée le dimanche 5 novembre 2017, 0 h 52\nmodifiée le samedi 3 février 2018, 15 h 12Plieux, samedi 4 novembre 2017, onze heures dix, le soir. Hier nous avons reçu un coup de téléphone bizarre d’une femme qui, après quelques mots échangés ~~~~~ ~~~~, ~~ ~~~~~~~~ ~~ ~~~~~~~ ~~ ~~~~~~~. ~~~ ~~’~~~ ~~~~~~ ~~’~~~~~~~~~ ~~~~~ ~~~~~~~~, parce que Céline ~~~~~~ ~~~~~~, ~~~~~~ ~~~ ~~~~~~~~ ~~~ ~~~~~~, ~~~~~ ~~~~ ~~~~~ ~~~~~~ ~~~~~~~ ~~~ ~~~ ~~~~~~~ ; ~~~, ~~~~~~~~ ~~~~~~~~~ ~~ ~~’~~~~~~~~~, ~~’~~~ ~~~~~~~~ ~~ ~~~~~~~, ~~ ~~~~~, ~~~~~ audiblement, s’il pouvait ~~~~~~ ~~~~~~~~~ ~~~~~~~ ~~~’~~~ ~~ ~~~~~~ ~~~ ~~~~~ ~~~ ~~~~~~~~~~ ~~~~~ ~~~~~ ~~~ ~~~’~~~ ~~~~~~~ ~~~ ~~~~~~~~~ ~~~~~ ~~~~~ ~~~~~~~~, ~~~ ~~~~ ~~’~~~~~~~ ~~~~~~~~~ ~~~ ~~~~~~ ~~ la correspondante. Mais ~~~~~~-~~~, ~~’~~~~~~~~~~ ~~~~~~~ ~~~~~~~, ~~ ~~~~ ~~~’~~~~~ ~~~~~~~~ ~~~~~ ~~~~~~ ~~~~~ ~~~~ ~~~~~~~ ~~ ~~~~, ~~~’~~~~~ ~~~~~~~~~~ ~~~~~ ~~~ ~~~~ ~~~ ~~~~~~~~ ~~~~ ~~~ ~~~~ ~~~~~~~~~ ~~~~~~~~ par plaisanterie — ~~~~ ~~~~~~~~~ ~~~~ ~~~~~~~~ ~~~~~~ ~~~~~ ~~~ ~~~~~~~, donc.\nElle ~~’~~~~ ~~~~~ ~~~~~~~~~~~ ~~~~~ ~~~~~~~, ~~~ ~~~~~~~ ~~~~~ ~~~~ ~~ ~~~~~~ ~~~~~ ~~~~~~~~. ~~’~~~~~~ ~~~ ~~~~ ~~~~~~, ~~~~~~~~~~ fois réitéré, était ~~~ ~~~~~ ~~~~~~~~ ~~~ ~~~~~~ ~~~~~ ~~~~~~~~~~ ~~ ~~~~~~~~ ~~~~~ ~~~~~~ ~~~~ ~~~~~ ~~~~~~~~ ~~~~~~~~~ ~~~~~ ~~~~ ~~~~~~ ~~~~ ~~~~~~~~~. ~~~ ~~~~~~ ~~~ ~~~~~~~~~ ~~ ~~~~~~~~ ~~~ moindre explication, n’a ~~~~ ~~~~ ~~~ ~~~’~~~~~~~~ ~~~~~~~ ~~~~~~~~~ ~~~~ ~~~~~~, ~~~ ~~~~ ~~~~ ~~~~~~~~~, ~~~ ~~~~ ~~~~~ ~~~~~~ ~~~~~-~~~~~. ~~~~~~~ ~~’~~~~ ~~’~~~~~~~~~ ~~~~ ~~~~ ~~~’~~~ ~~~ ~~~~~ ~~~~~ ~~~~ d’une femme. Il ~~~~ ~~~~ ~~~ ~~~~~ ~~~~~~ ~~~~~~~~, ~~~~ ~~~ ~~~~ ~~~~~ ~~~~~~~~~~~~~~~ ~~~’~~~ ~~ ~~~ ~~~~ ~~ ~~~~~~~~~~ ~~ ~~~ ~~~~~ ~~~ ~~ ~~~ ~~~~~~, ~~~ ~~~~~~~~~~. ~~~ a dû finalement ~~~~~~~~~~~. ~~~ ~~~~~ ~~~ ~~~~~~~~ ~~~~ ~~~~~~~~ ~~~ ~~~~~ ~~~~~~~~ : ~~~~ ~~~~~ ~~~ ~~~~~~~~ ~~~~~~~~ ~~~~ ~~~~~~~~~ ~~~~ ~~~~~~ ; ~~~ ~~~~~ ~~~~~~~~~~~~ ~~~~~~ question.\nQu’est-ce ~~~~ ~~’~~~~ ~~~~~~~ que cette histoire, ~~~~~~, ~~~~~~~, ~~~~~~~~~~~~ ~~~ ~~~~~~~~~, ~~~~~~~~ ~~~ ~~~~~~ ~~~~~~~ ~~~ ~~’~~~~~~~~~ ~~~ ~~~~ ~~~~~~~~~~~~ ~~~~~~~~~~ ? ~~~~~~~~~~~, ~~~~~~ ~~~~~~ ~~~ ~~~~~~~~~ ~~~~~~ ~~~ ~~’~~~~~~~~ ~~~~~~~~~~-~~~ ~~~~~~ ~~~~ Facebook, c’est de ~~~ ~~~~~-~~~ ~~~~ ~~~ ~~~~~~~~~ ~~~ ~~~~~~~~~ ~~~~ ~~~~~~~~~. ~~~ ~~~~~~ ~~ ~~~~~~~~ ~~~ ~~~~ “~~~~”, ~~~ ~~ ~~~~~ ~~~~~~~ ~~~~~~~ ~~~~ ~~~~~~~~~~~~~~ — ~~~ ~~~~~ ~~~~ interventions disparaissent-elles automatiquement ~~~~~~ ~~~ ~~~~~~~ ~~~~~~~~~ ? ~~~ ~~~~~ ~~~~ ~~~ ~~~~~~~~~ ~~ ~~~~ ~~~~~~~~ ~~~~~~~ ~~~~~~ ~~~~ ~~~~~~ ~~~~~~~~~ ~~~~ ~~~~ ~~~~~~ ~~~~~ ~~~~~~~ ~~~ ~~~~~~ ~~~~~, ~~~~~ ~~~ vallée. Je regrette ~~’~~~~~~ ~~~~~~~ ~~~ ~~~~~~ ~~’~~~ ~~~~~~, ~~~ ~~~ ~~~~~~~~~ ~~’~~~~~~ ~~~~~~~~ ~~~~~~~ ~~~~~~~~~~ ~~’~~~~~~~~ ~~~~~~~~~~~ ~~~~ ~~~~~~ ~~~~~~~ ~~~~ ~~~~ ~~ ~~~ ~~~~~, ~~~~~ ~~~ ~~~ ~~’~~ guère laissé le ~~~~~~, ~~~~~~~~~ ~~~~~ ~~~ ~~~~~~~~~~~~ ~~~~~~’~~ ~~~~~~~~ ~~~~ ~~~~~~~ ~~ ~~~~~~~ ~~~ ~~~~ “~~~~~~~~~~~~ ~~~~~~~~~ ~~~~ ~~~~~~~~~ ~~~~~~ ~~~~~~~~ ~~~ ~~~~~~~~” — look ~~~~ ~~~ talking…\nLas, ~~~~~~~~~~ chassé côté cour ~~~~~~~~ ~~~~~ ~~~~~~~. ~~~~~~ ~~~~~-~~~ ~~’~~~~ ~~~~ ~~~~~~~. ~~’~~~~~~ ~~~~ ~~~ ~~~~ ~~~~~~~~~~~~~, ~~~~ ~~’~~~~~~ ~~~~~~~~ ~~~~~~, ~~~ ~~~~~ ~~~~~~~ ~~~~~~~~~~ ~~~~~~~ ~~’~~~~ ~~~~~~, ~~ ~~’~~~~~~~~~~ ~~’~~~~ minuscule cabane de ~~~~~~ — ~~~~~~~ ~~~ ~~~~~~~~~, ~~~~~-~~~~~. ~~’~~~~~~ ~~~~~~~ ~~~ légende :\n« ~~~~~~~~~~ ~~~~~~~~~ ~~~ ~~~~~~ ~~~ l’In-nocence”.\nDefalvard ~~~ ~~~~~~~~~ ~~~~~~, ~~~~~~ ~~~~~ ~~~~~ ~~~~ nom :\n« ~~~~~~ ~~~ ~~~~~~~~~~~ sur : il ~~~~~~~~~~~ ~~~~ ~~’~~~~~~~ ~~~~~ ~~~ ~~~~~ ~~’~~~~~ ~~~~~~~~~~~~~~ ~~~~~~~~~~~~~ ~~~ ~~~~ ~~~~~~, ~~~’~~~ ~~~ ~~~~~~~~~ ~~~~ ~~ ~~~~~ ~~~-~~~~~ / ~~~~ ~~~ ~~~~~~ ~~~ ~~~~~ ~~~~~~~ ~~~ l’esthétisme comme morale ~~~~~~~~~~ (~~~.“~~~~~~ ~~~ ~~~~~~~~~”), ~~~ ~~~ ~~~~~~~~~~ ~~~~~~~~~ ~~’~~~~~-~~~~~~~~~~ (~~~~~~~~ ~~~~~~ ~~~~~~~ ~~~~ ~~~~~ ~~~ ~~~~~~, ~~~~~ ~~~~~ ~~~~ ~~~~ ~~~~~~~~~) ~~~~ ~~~ ~~~~~~ ~~’~~~~~~~. ~~~~~~, ~~~~~ sûr : le ~~~~~~ ~~~ ~~~~~~~ (~~~~~~~-~~~~~~~~). ~~~~~~~~ ~~~~ ~~~~~~~~~~ ? ~~~~~ ~~~~~~~ ~~~ ~~~~~~ ~~~~~~~, ~~~~, ~~~ ~~~~~ ~~~~ ~~~~~ ~~~~~ ~~ ~~~~ ~~~~~~~~~~~~ ~~~ ~~~~~~~ ~~~ ~~~~~~~ ~~~ la rue Fontgiève (~~’~~~ ~~~~~~~ ~~~~ ~~~~~~~ ~~~~~~~~~~~) ; ~~~ ~~~ ~~~~~~~ ~~. ~~~~~~~ ~~’~~~~~ ~~~~~~~~~ ~~~~~ ~~~~ ~~~~~~~~~~~ ~~~~~~~~~~, ~~~ ~~~~~ ~~~~~ (~~~ ~~~~~~~~~ ~~~ ~~~~~~~~~ / ~~~ ~~~~~~~ des latrines / ~~~ ~~~~~~ ~~~ ~~~~~~~~ / ~~~~ ~~~~~ ~~~ ~~~~~~ ~~~ ~~~~~~~, ~~~~.). »\nC’est ~~ ~~~ ~~~~~~~~~ ~~~ ~~~ ~~~~~~ ~~~ ~~~ ~~~~~~~~~~~ ~~~~~~~ ~~’~~ ~~~~ ~~~~~~~~ ~~~~~ fonction d’étendre un ~~~~~~ ~~~~~~~~~~~ ~~~~~~~~~~~ ~~~~ ~~~ ~~~~~~~~~ ~~~~~~~~. ~~~~~ ~~~~~~~~~ ~~~~~~~ ~~-~~-~~~ ~~~~~~ ~~~~ ~~~~~~ ~~~~~~~~ ~~~~~~~~~~~~ ~~~~~~ ~~’~~~~~~~~ ~~~~~~~~~~~~ ~~~~ ~~~~ ? ~~~ ~~~~~~ ~~’~~~ ~~~~~~~~~ ~~~ ~~’~~~~ personnalité plus connus ~~~~~~~ ~~~~~~~ ~~’~~~ ~~~~~~~~~~ ~~~~~~~~~~~~~~ ~~~ ~~~~~~~~~~~ ~~~~~ ~~~~~. ~~~ ~~~ ~~~~~~~ ~~~~~ ~~~ ~~~~~~~~~~~~ ~~~~ ~~~ ~~~~~~ ~~~~~ ~~~ ~~~~~ ~~’~~~~~~. ~~~~~ ~~~’~~~~-~~~ ~~~~ ~~~~~~ ~~~~~~~ vient faire là ? ~~~~~~~~~~ ~~~ ~~~~~~~ ~~~~~~~, ~~~~~~~~~ ~~~~~~~~~~, ~~~~~~ ~~~~~ ~~~~~ ~~ ~~~~~ ~~~~~~~~~, ~~~ ~~~ ~~~~~~~~~~ ~~~ ~~~~~~ ~~~~~~~~~. ~~~~~~ ~~~~~~~ ~~~~ ~~~~~ ~~~ ~~~~~ ~~~~~~~~~~~ ~~~~~~ ~~~~ je puisse imaginer. ~~~~~~ ~~~~~~~ ~~~~~ ~~~ ~~~~~ ~~~ ~~~~~~~~~-~~~~~~~~ ? ~~~ ~~~~~ ~~~~~ ~~~~ ~~~~~~~~~~ ~~~~~~~~~~~~ ~~~ ~~~~~~~~ ~~ ~~~ ~~~~~~ ~~~~ ~~~~ (« ~~~~~~ ~~~ ~~~~~~~~~~~ ~~~~… »), ~~~~ sorte de bréviaire ~~~ ~~~ ~~~~~~~~~~~~, ~~~~~~ ~~~ ~~~~~~~~~~~ ~~~~~~~. ~~~~~ ~~’~~~~ ~~~~~~~~~ ~~~~~~~~~~~~ ~~~ ~~~ ~~~~~, ~~~ ~~~ ~~~ ~~~~~ ~~~~ ~~~ ~~~~ ~~~~~~~~~ ~~~ ~~~~~~~~ ~~~~~ ~~’~~~~~~~~.\nvoir l’entrée du samedi 4 novembre 2017 et ses 4 images dans Le Jour ni l’Heure


Seziz Siracusa (877–878) - Wikipedia\nSeziz Siracusa (877–878)\nGant Seziz Siracusa e 877-878 e voe kemeret kêr Siracusa, e Sikilia, gant an Aghlabided.\nDeuet e oa Aghlabided eus Norzhafrika da Sikilia e 827, ha diazezet e kornôg an enez. Dija o doa klasket kemer kêr e 828, met tro wenn o devoa graet neuze. Taolioù-arnod all a voe graet ganto en 868, 869 ha 873, met c'hwitet e voe o zaol bep tro. Daoust da se o doa astennet o zachennad betek kreiz an enez.\nPadout a reas ar seziz eus Eost 877 betek an 21 a viz Mae 878. Goude -se e voe aloubet an enez gant an Arabed.Betek neuze e oa Siracusa kêr-benn vizantat Sikilia.\nEn 875 e varvas an emir peoc'hgar Mohammed II. E vreur Ibrahim II avat a vennas kemer Siracusa hag a anvas ur gouarnour nevez en enez, Dja'far ibn Mohammed e anv. Adal Ifriqiya (pe Maghreb) e kasas ur morlu da harpañ soudarded arab Sikilia.\nLaosket e voe kêr hep skoazell gant an impalaer Basileüs Iañ (867–886). Stourm a reas kêr ken na gouezhas d'an 20/21 a viz Mae 878.\nAdtapet diwar « https://br.wikipedia.org/w/index.php?title=Seziz_Siracusa_(877–878)&oldid=1871608 »\nKemmoù diwezhañ degaset d'ar bajenn-mañ d'an 20 Ebr 2020, da 08:51.


Kaozeal:C'hoarezed Goadeg - Wikipedia\ndoujañ a ran d'an neb ma fell dezhañ ober gant doareoù-skrivañ disheñvel diouzh ar peurunvan (ha goulenn a ran e vije doujet ouzhin-me ivez), met evit ar re a fell dezhe ober gant brezhoneg ar bobl (peseurt 'pobl'?), kement-se ne dalv ket dre ret ober gant gerioù o tont eus ar galleg (vercïon sic. h.a.). mioan zo da skrivañ e brezhoneg brav ha cheuc'h evel ma vez komzet e tu pe du gant troiennoù-lavar all, da skwer e-lec'h 'revert, vercïon kenta' e c'hellfer ober ken brav all (ha n'eo ket bravoc'h) gant 'adlakaet evel ma oa' (mod bro-dreger) pe 'lakeat en-dro evel m'edo' (mod bro-leon). ale, ober gallekoc'h n'eo ket ober brezhonekoc'h! Neal 30 Du 2005 da 11:12 (UTC)[respont]\n"versïon" zo implijed e brehoneg gand JM Le Scraigne ba ur gontadenn ("... bez oa tri versïon, vel vez lâred, ..."). (gweled m-eus anehañ ba dokumantchoù Diwan iwe.) N'ouzon ked piw n-eus skrived ar ger-se gant ur "c". Me ramplass a wezhoù "ss" gant "c"/"ç" ewid reiñ da gerioù ur stumm naturelloc'h, tostoc'h deus o ortografoù galleg pe d'an nebeutañ spagnoleg, skañvoc'h iwe. Ewid "versïon" n'eus ked dober. Un den oc'h oger goab moarvad. -- RobinHood 30 Du 2005 da 12:19 (UTC)[respont]\nober goab, pe c'hoari é holligan, kentoc'h -- RobinHood 30 Du 2005 da 12:24 (UTC)[respont]\nn'eo ket tabutal ha-eñ ec'h eo brezhoneg pe get ar ger 'version' (ne vern penaos e vez skrivet) ha n'eus forzh pesuert gall all a seurt-se 8implijet evit lakaaet ar brezhoneg skrivet da vezañ tostañ ouzh an hini komzet gant (lod eus) and dud. n'eus ket da dabutal: galleg eo ha setu tout - pe ur ger hengounel a vefer goust da glask oc'h achuiñ gant '-ion' hag ne glotfe ket penn-da-benn gant ar galleg? ha n'eo ket brezhonekoc'h dre ma vez implijet gant brezhonegerion a-vihanig pe tud kozh (diwallit 'ta! n'eo ket an holl vrezhonegerion gozh brezhonegerion -vihanig ivez!). saozneger a-vihanig on-me hag implijout a ran gerioù evel 'quid pro quo' pe 'laissez-faire', met n'eo ket abalamour da se e paouezont da vezañ latin ha galleg ha dont da vezañ saoneg, anat dit (pe pas ken anat-all marteze...). met aze n'emañ ket an dalc'h tudoù keizh! n'em eus netra a-enep da vrezhoneg ar bobl, ha disheñvel a-walc'h eo ar brezhoneg a teu ganin pa gaozon gant an dud (hag a ran!) - a tregerieg kentoc'h - evit an hini a implijan evit skrivañ - dres evel ma ran gant ar saozneg, ar galleg, ar galizeg, h.a. nann 'vat! ar pezh a felle din lâret ec'h eo gwell din sachañ gounit diwar pinvidigezhioù gwirion ar yezh dre troiennoù-lavar hag ur sevel frazennoù n'eo ket bet savet war-eeun diwar ar galleg evit mont da lakaat gerioù galleg (ha ya, galleg int ha galeg e chomfont! n'int ket latin - dont a reont eus ar galleg - nemet e vefe gouvezet mat al latin gant ar vrezhonegerion a implij anezhe??) er brezhoneg. brezhoneg ar bobl a c'hell flour hep bezalñ gallekaet. a ya! ha petra a c'hoarvezfe (ha c'hoarvezout a ra, kredi pe gredi) ma implijfe ur brezhoneger a-vihabnig ur ger never-krouet? ya, brezhoneg 'tradisionel' e teufe da vezañ gerioù evel 'pellgomz', hag all. Neal 30 Du 2005 da 20:28 (UTC)[respont]\nAdtapet diwar « https://br.wikipedia.org/w/index.php?title=Kaozeal:C%27hoarezed_Goadeg&oldid=862420 »\nKemmoù diwezhañ degaset d'ar bajenn-mañ d'an 30 Du 2010, da 15:55.


Olivier Berson. Arzour ha kelenner - Le Télégramme\nPublié le 08 septembre 2011 à 00h00 Modifié le 15 septembre 2011 à 09h13\nOlivier Berson. Arzour ha kelenner\nGenidik eo Olivier Berson a Sant Malo. Foto Jil Pennec\n��Emañ ret gober diouzh an dud», eme Olivier, 31 blez, pa gomz eus e vicher kelenner. «Arabat gortoz memes tra digant an holl». Ober plijadur d'an dud eo ar pezh a fell dezhañ. Eskemmoù bourabl-bras en dez Olivier en e gentelioù hag en e labour. N'en defe ket c'hoant dilezel e vicher e mod ebet. Ober a ra a bep seurt traoù a blij dezhañ: kelenn, hag ivez maketenniñ kelaouenn Kerlenn Sten Kidna «An Dasson», ober war-dro blog Sten Kidna. Arzour eo an den ivez ha skeudennaouet en deus levrioù bihan evit TES, rummad ar c'hoad glas. Degouezhet eo dezhañ kizellañ ivez, «un dra difetis e koad» : un delwennig evit Kerlenn Sten Kidna. Ar pezh a ziskouez e kar e lec'h labour! Kentelioù brezhonek a ra evit Kerlenn Sten Kidna en Alre ha tro-dro: Pleuwigner, Karnag, Lokmaria-kaer, Pluvergad hag e Plouharnel ar blez-mañ ouzhpenn. Kelennerien all zo estregetañ met a youl vat, evel Daniel Carré anavezet mat! Abadennoù kaozeal zo ivez, ha gant Olivier e vez fardet dafar pedagogel, evit an dud o deus o bugale er skolioù divyezhek da skouer, evit deskiñ dezho un nebeud frazennoù da lavaret d'o bugale.\nA-hend-all eo dedennet an den gant a bep seurt traoù: «ar yezhoù evel rezon, an arzoù, ar filozofiezh hag an natur». Deskiñ traoù a fed urzhiataerezh a blij dezhañ ivez, tresañ, ar son. Graet en deus bet war-dro an abadenn «Liv-disliv» e Radio Bro Gwened lec'h 'noa desket labourat ar son. Seniñ a ra biniou bras ivez. A bep seurt sonerezhioù a blij dezhañ: sonerezh hengounel, elektronek, rock dizalc'h. Tro en deus bet da vont da Art Rock e Sant Brieg, «La Route du Rock» e Sant Malo, e vo c'henidik. «Me zo bet en Island. Ar vro gaerañ 'meus bet gwelet». Sabatuet eo bet Olivier gant ar vro-se, gant ur bern lec'hioù digustum ha digenvez. «N'eus ket kalz lec'hioù evel er vro-se ma c'heller santout an digenvez gant lec'hioù rust da vat», eme ar paotr. Hag ar poulloù-dour tomm! Olivier, zo sachet gant broioù an hanternoz e-keñver an natur gouez. Eñ n'eo ket gouez avat, ha daremprediñ tud zo un ezhomm evitañ kement ha labourat gant e zaouarn.


Ar skrivadenn - Aada ha Narki\nLundi 29 juin 2020 à 13:35 -\nUr romant skrivet gant Goulc'han Kervella e 2008 embannet gant Al Liamm.\nE Breizh emaomp, e Tremenac’h-Plougerne pe un tamm pelloc’h kostez ar C’hurnig-Gwiseni da vare ar Mezolitik. Daou zen yaouank, paotr ha plac’h, Aada ha Narki en em gavo ha pa ne vijent ket eus memes meuriad. Kregiñ a ra an istor gant obidoù an Ozhac'h meur, 4 gour yaouank a zo o tougen korf an Ozhac'h meur war ur c'hravazh graet gant skourroù gwez, livet, kinklet eo ar c'hozhiad marv.\nLennadenn - Aada ha Narki\nGant ampartiz ha gouiziegezh e oar Goulc’han Kervella taolenniñ buhez an dud d’ar mare-se kostez an aod. Lod diouto a zo chaseourien, lod all a zo mesaerien ha prestik e vo dizoloet ganto al labour-douar. A-unan emañ an dud gant an natur hag ar mor forzh pegen taer ha garv e vije an darempredoù etrezo gwech dre vare.\nGolo Aada ha Narki\nSkrivadenn - Aada ha Narki\nN'eo ket war-zu ar c'huz entanet gant an heol diskennet en tu all d'an inizi eo e sellas, hogen etrezek traoñienn ar C'hurnig. Eno edo e holl spered abaoe meur a nozvezh oa. Abaoe m'en doa gwelet Narki, ur plac'h yaouank kaer-meurbet eus meuriad an tiez-prenn.\nAada ha Narki - Obidoù an Ozhac'h meur\nE 2014 eo deuet al levr " Aada ha Narki, etrezek an inizi" e ti Al Liamm.\nEmeur o sevel ur grugell war un dorgenn. Abaoe meur a loariad eo aet Lasa kuit. N’en em blije ket o labourat douar ha sevel loened. Aet eo da heul ar chaseourien diwezhañ evit bevañ ur vuhez c’houez.\nGoulc'han Kervella, ganet e Plougerne a zo komedian, leurenner, saver pezhioù-c'hoari ha skrivangner romantoù ha danevelloù. O labourat gant Strollad Ar Vro Bagan dibaoe 1973. Skridoù all : Lara e 1989, Ar chase 1980 ha Brezel ar rigadell e 1994 gant Al Liamm .Dre ar prenestr 2006 N'eus ket a garantez eürus,2015 Skol Vreizh .Mari-Vorgan ar Glandour 20016, Al Liamm. Distro Jarl eus ar brezel, 2018 Skol Vreizh, Temptadur ar c’hloareg Frañsez 2018 Aber.


Kevredigezh Kembre-Breizh: Koll postoù-labour, c’hoazh hag adarre\nKoll postoù-labour, c’hoazh hag adarre\nGant Comhairle nan Eilean Siar (Kuzul Inizi ar C’hornôg), er c'horn eus bro-Skos ma vez implijet ar muiañ ar skoseg en deiz a hiziv, ez eus bet divizet dipsign £1.2milion nebeutoc’h er bloaz a zeu, hag espern £14.5 milion a-raok 2014.\nTailhoù lec’hel ar c’horn a chomo evel m’emaint, met a-benn krennañ war an dispignoù ez eus bet erbedet chom hep leuniañ postoù-labour ha chom hep goprañ kelennerien ha skolaerien nevez en un doare ingal.\nOuzhpenn-se ez o devo tro ar re gopret gant Servijoù an Naetaat da lezel o fostoù abred.\nGant ar C’huzulier Dòmhnall Manford eus strollad an SNP e voe erbedet digreskiñ niver ar postoù uhelañ er velestradurezh, hag ivez ar yalc’hadoù roet da skorañ an arzoù, met ne voe ket degemeret e ginnigoù gant ar C’huzul.\nMoarvat emañ ar gwir gant Ailig Dòmhnallach, kadoriad ar C’huzul, pa lavar ‘bloavezhioù start, start zo dirazomp’.\nDic’hopret e vo etre 70 ha 100 a dud a labour evit IBERS e Skol-Veur Aberystwyth. IBERS eo Ensavadur ar Skiantoù Bevoniel, Skiantoù an Endro hag ar Skiantoù-Maeziat er Skol-Veur. Displeget eo bet gant ar renerien ez eus un toull a £2,4 milion e kef an ensavadur-se evit ar bloaz-mañ hag ar bloaz a zeu.\ntagioù Aberystwyth, Bro-Skos, dilabour, gouarnamant lec'hel, skol-veur


Gwynllyw Milwr - Wikipedia\n(Adkaset eus Gwynllyw)\nGweledigezh Sant Gwynllyw, gant Sebastien Boyesen, e kêr Casnewydd, e gevred Kembre. Gwynllyw a oa roue ha sant brezhon, tad da Sant Kadou.\nGwynllyw, pe Gwynllyw Milwr (soudard), pe Gwynllyw Farfog (barvek) (hag e saozneg Woolos the Warrior, Woolos the Bearded, hag e latin Gundleus, Gundleius pe Gwenleue) a oa ur roue hag ur sant brezhon e dibenn ar Vvet kantved (war-dro 450 – 500) er vro ha ne oa ket Kembre c'hoazh.\nRoue Gwynllwg e oa, ur rouantelezh e kreisteiz Kembre, ha kontet eo da vezañ sant diazezer kêr Casnewydd.\nUr brezelour meur e oa ivez evit-doare, hag anaout a rae ar roue Arzhur. Diwezhatoc'h e troas ouzh ar relijion, ez eas da benedour, hag e savas iliz e Casnewydd . Dimeziñ a reas da Santez Gwladus ha tad eo da sant Cadoc.\nEtre istor ha mojennAozañ\nAnavezet eo Gwynllyw Milwr dre buhezskridoù daou sant brezhon, hini Kadog, savet war-dro 1100 gant Lifris ha hini Sant Gwynllyw (war-dro 1120)  .\nMeneget eo e anv e rolloù rouaned Kembre. Hervez ar buhezskridoù e oa meulet e gurioù gant barzhed ar vro. Goude ma n'haller ket reiñ nemeur a gred d'ar buhezioù-sent e seblant bezañ bet ur roue en anv-se ha gwirionez a rank bezañ er munudoù dre vras.\nMab e oa d'ar roue Glywys a rene e Glywysing, e Morgannwg, ha moarvat betek ar stêr Towy. Diskenn a rae eus Macsen Wledig hervez skridoù zo, hag e vamm Guaul a oa a ouenn uhel ivez, pa oa merc'h-vihan d'ar roue Cunedda.\nPa varvas ar roue Glywys e voe rannet e rouantelezh etre e vibien, ha Gwynllyw an henañ a oa uheloc'h e renk eget e vreudeur. Kreiz e c'halloud a oa e kantrev Gwynllwg, anvet diwar-lerc'h e anv-eñ, hag anavezet e saozneg evel Wentloog. Ur breur dezhañ a oa sant Petroc, sant brezhon e Kernev-Veur hag e Breizh.\nHervez ar buhezskridoù e oa ur brezelour didruez, kustum da vont da breizhata ar rouantelezhioù amezek. Hervez Lifris e oa troet da reiñ skoazell d'al laeron, da vroudañ anezho da breizhañ, met hervez e vuhezskrid-eñ e oa ur roue reizh.\nPreizhadegoù a aoze ivez en hanternoz, da lavarout eo e Brycheiniog. E-kerzh unan eus e droioù eo e skrapas Gwynllyw merc'h e amezeg, ar briñsez Gwladus, abalamour ma ne felle ket d'ar roue Brychan he zad, he reiñ dezhañ. Brudet eo Gwladus evel unan eus pevar bigel warn-ugent ar roue Brychan.\nUr mab he doe Gwladus, sant Kadog, anavezet e Breizh evel Kadou pe Kado. Kement ha lidañ ganedigezh e vab ez eas Gwynllyw da ober un dro-breizhata betek Caerwent.\nPan edo Gwynllyw war e dalaroù e teuas e vab Cadoc ha sant Dubricius davetañ d'e nouenniñ.\nDiasur eo bloavezh e varv, etre 500 ha 523. Lidet e vez d'an 29 a viz Meurzh, deiz e varv.\nE 1949 e voe anvet Iliz St Woolos da iliz-kador. Ouzhpenn-se e c'haller menegiñ:\nan ospital St Woolos Hospital\nur skol gembraek e 1988, anvet Ysgol Gyfun Gwynllyw e Pontypool.\nEn tu-hont da se ez eus un delwenn, awenet gant gweledigezh un ejen, a zo bet savet gant Sebastien Boyesen]] hag a zo anvet The Vision of Saint Gwynllyw pe The Bell Carrier, echuet e 1996, hag a weler e kreiz-kêr Casnewydd hiriv.\n↑ Lifris, 'Vita sancti Cadoci)', Vitae sanctorum Britanniae et genealogiae, embannet ha troet gant A. M. Wade-Evans (1944), 24–141\n↑ 'Vita sancti Gundleii', Vitae sanctorum Britanniae et genealogiae, embannet gant A. W. Wade-Evans (1944), 172–93\n↑ Lifris, 'Vita sancti Cadoci', Vitae sanctorum Britanniae et genealogiae, ed. and trans. A. M. Wade-Evans (1944), 24–141\nIliz-veur St Woolos\nAdtapet diwar « https://br.wikipedia.org/w/index.php?title=Gwynllyw_Milwr&oldid=1824114 »\nDernière modification le 10 Gen 2019, à 21:26\nKemmoù diwezhañ degaset d'ar bajenn-mañ d'an 10 Gen 2019, da 21:26.


Kaozeal:Cyrenaica - Wikipedia\npennad doubl: da vezañ kenteuzet gant Kyrenaia. Diverket ar pennad ha kaset an holl danvez war ar bajenn kaozeal stag ouzh ar pennad Kyrenaia Neal (Kaozeal) 19 Kzu 2007 da 12:26 (UTC)\nAtav ken plijus an doare da gompren ar c'henemglev: KKK (kaozeal kent kemm) eo ar reolenn, a vez graet fae warni, ken e vez gant an aotrouien.\nMa kemmez evel a garez, kerzh d'ober kemend-all gant Bro Libia, a rank bezañ Lybia moarvat hervezout-te. Ha kemm kartennoù TES war un dro.\nKendalc'het e vo al labour gant unan all. Echu ganin amañ. Bianchi-Bihan 19 Kzu 2007 da 12:37 (UTC)\nda gentañ: ne gemmañ ket evel ma karn met hervez ar reolennoù bet degemeret amañ dre votadeg en degouezh-mañ (ar re n'out ket goust da doujañ oute da-unan)\nda eil: "achu ganit amañ" a skrivez? Ne oa ket savet ganit ar pennad Cyrenaica ha ne oa ket bet labouret warnañ ganit na gwezh ebet. Ha ma fell dit implijout an anv latin Cyrenaica (ha n'on ket a-enep - met hep brezhonekaat evel boaz war ar wikipedia-mañ evit a sell ouzh an anvioù latin evel-just) perak eo bet savet ganit ur pennad Kyrenaia gantañ da ditl "Kirenaika"? Marteze e vefe ret, hervezout, kaout pennadoù disheñvel enne an hevelep danvez met gante titloù disheñvel, d.s. Cyrenaica, Kirenaika, Kyrenaia...? Ur reolenn ez eus, bet tizhet der votadeg (ma plij dit an disoc'h pe get) o tennañ d'an anvioù divoutin gresianek hag anvet a c'hellfe bezañ ar pennad "Kyrenaia" neuze (meneget ganit er pennad bet savet ganit ar stumm gresianek a-orin da gentañ a-raok ar stumm latinekaet...) pe c'hoazh "Cyrenaica" evel e latin. N'on ket re chalet na gant an eil stumm na gant egile, daosut ha ma kavan gwell ar stumm gresianek brezhonekaet e skritur hervez ar reolenn envel bet degemeret war ar raktres-mañ dre ma oa bet diorroet, d'am soñj, ar stumm latin diwarnañ.\nda drede: kaozeal a ran pa vez ezhomm. n'eo ket ezhomm kaozeal evit lakaat e pleustr reolennoù bet asantet dre genemglev pe dre votadeg avat. Hag en em c'houlenn a ran, da betra e talvez kaozeal ganit en ur c'hoût ne vo ket doujet ganit ouzh disoc'h ar gaozeadenn ma teu da vezañ trec'h ur sav-poent disheñvel diouzh da hini-te (da skour chom hep lakaat e pleustr ar reolennoù treuzskrivañ war dachenn an anvioù divoutin henc'hresianeg bete degemeret dre votadeg goude ur prantad hir a gaozeadennoù hag a eskemmoù).\nda diwezhañ: n'emañ ket ar wikipedia e brezhoneg dindan beli TES diouzh ma c'houvezan-me ha daosut h ma c'heller derc'hel e kont an diskoulmoù bet lakaet e pleustr gante (na glotont ket atav gant an diskoulmoù bet implijet e lec'hioù all ivez, evel-just) n'eo ket dav o lakaat da dalvezout amañ dre ret, dresit-holl m'eo bet degemeret amañ c'hendiviz war an dachenn-mañ'n-dachenn. ha d'an nbeutañ e ouezer penaos ha perak e oa bet tizhet un diviz resis war seurt tachenn trmenadurezh war ar wikipedia dre sellet ouzh ha kemer perzh er c'hoazeadennoù - n'eo ket ken sklaer all vat an divizoù bet tizhet gant TES.\na galon, Neal (Kaozeal) 19 Kzu 2007 da 15:15 (UTC)\n1 Eilet diwar Kaozeal:Kyrenaia\n2 Eilpennet ar c'hemm anv kentañ: implij ar stumm latin\n2.1 Cyrenaica pe Cirenaica?\n3 Tagadennig koantik\nEilet diwar Kaozeal:Kyrenaia[kemmañ ar vammenn]\nPegen skuizhus eo rankout lakaat da dalvezout an hevelep reolennoù atav....\nReolenn envel: Wikipedia:Kendivizoù reolata/Anvioù divoutin gresianek kozh ha modern\nNeal (Kaozeal) 19 Kzu 2007 da 12:28 (UTC)\nSetu an danvez diverket war ar pennad doubl Cyrenaica da vezañ kenteuzet gant hemañ:\n"Cyrenaica zo ur broviñs roman, e-kichen Egipt, war aod norzh afrika. En henamzer e oa bet trevadennet stank gant ar C'hresianed. Reter ar broviñs a veze graet Marmarica anezhi (ne oa kêr vras ebet). Er c'hornpog e kaved pemp keoded, anvet "Pentapolis" : Cyrene (e-kichen kêriadenn Shahat) gant he forzh Apollonia (Marsa Susa), Arsinoe (Tocra), Berenice (Benghazi hiziv) ha Barca (Merj)."\nAr stumm latin Cyrenaica a gaver abaoe pell er Patrom:Proviñsoù roman 120, krouet gant Fulup. Evit an anvioù proviñsoù roman all ez eus bet graet gant o anvioù latin betek-henn. Gwelloc'h e vefe kenderc'hel d'ober evel-se, kentoc'h eget cheñch hag ober ar wech-mañ gant stumm brezhonekaet un anv gresianek. --Llydawr 19 Kzu 2007 da 21:52 (UTC)\nA-du a-walc'h. Bianchi-Bihan 19 Kzu 2007 da 22:09 (UTC)\nHa n'on ket me a-enep ivez. evel ma komprener pa lenner ar pezh am bo respontet (hirig a-awalc'h) e lec'h all n'on ket a-enep ma vefe implijet ar stumm latin (hep brezhonekaet evel ma oa bet graet gant B-B). graet em boa avat gant ar stumm gresianek peogwir eo hennezh, d'am soñj, ar stumm orin met n'on ket chalet na gant an eil na gant egile: gant ma vo graet gant an hini anavezetañ (an hini altin 'michañs). 'pezh n'on ket a-du gantañ eo: 1) sevel pennadoù doubl (displeget eo bet e lec'h all e-touez ar pennreolennoù e vefont kenteuzet) ha; 2) brezhonekaat anvioù divoutin latin (hervez ar boaz war ar raktres-mañ). Neal (Kaozeal) 20 Kzu 2007 da 06:44 (UTC)\nBiskoazh kemend-all! Ne gomprenan ket kalz tra er c'haozioù-se peurvuiañ, met amañ nebeutoc'h c'hoazh, pa lennan: 'pezh n'on ket a-du gantañ eo ... brezhonekaat anvioù divoutin latin (hervez ar boaz war ar raktres-mañ). N'eo ket ho komper merour a oa o vrezhonekaat anvioù ar bibien en deiz all? Din da c'hout eo gantañ eo bet ijinet Anakletus, ha Lukius (strikes again), ha gant den ebet all, ha difennet oa bet ganeoc'h en deiz-se (ha garv a-walc'h, ma kredan laret). Bianchi-Bihan 20 Kzu 2007 da 07:43 (UTC)\nEilpennet ar c'hemm anv kentañ: implij ar stumm latin[kemmañ ar vammenn]\nLakaet eo bet ar pennad pennañ dindan stumm latin reizh an anv. ne vefe ket ret koll kement a amzer ma vefe sellet da gentañ gant kenlabourerion 'zo hag-eñ eo bet savet an hevelep pennad c'hoazh dindan un anv all a-raok stagañ d'e adsevel adarre eveit an eil gwezh ha ma vefe doujet ouzh boazioù (stummoù latin hep brezhoenkaat) ha reolennoù (o tennañ, da skouer, d'an doare da vrezhonekaat ar stummmoù gresianek). A galon, Neal (Kaozeal) 20 Kzu 2007 da 06:49 (UTC)\nCyrenaica pe Cirenaica?[kemmañ ar vammenn]\nGraet gant ar stumm latin gant y kentoc'h evit gant i dre m'eo hennezh ar stumm implijet war ar wikipedia e latin. N'on ket a-nepe ober gant ar stumm gant i. Hoc'h alioù mar plij, Neal (Kaozeal) 20 Kzu 2007 da 06:52 (UTC)\nWar-lerc'h ar berniad kaozioù dirak un nor serret-kloz, setu an nor o tamzigeriñ da alioù ar re all. Goanag Nedeleg. Bianchi-Bihan 20 Kzu 2007 da 07:33 (UTC)\nHa trugarez dit evit da ali ken pozitivel all evel boaz. Neal (Kaozeal) 20 Kzu 2007 da 08:28 (UTC)\nUn evezhiadennig o welout Spered Nedeleg o tiskenn warnomp holl moarvat. Dorioù an ilizoù, hag unan bennak all ouzhpenn, o tigeriñ, ha traoù a'r seurt-se. Pozitivel ma karer, e yezh ar bozitivourion. Ma n'eo ket pozitivel ar Goanag, n'ouzon ket petra eo.\nN'eus nemet lakaat an holl stummoù, latin ha gregach: gant "c" pe "k", gant "i" pe "y", evel adkasoù. Ha Pax in terram, pe un dra bennak evel se. Bianchi-Bihan 20 Kzu 2007 da 10:30 (UTC)\nMe rafe gant Cyrenaica, evel e latin, dre ma reer dave d'ar proviñs roman. Gant adkasoù evel-just eus an holl furmoù all, gant "c", "k", "y", "i", et caetera. Benoni (Kaozeadenn) 20 Kzu 2007 da 10:43 (UTC)\nHa Lucius hag Anacletus, et caetera, evel en anvioù latin e latin ivez neuze, sur a-walc'h? Bianchi-Bihan 20 Kzu 2007 da 10:56 (UTC)\nDoh! Me 'gave din e oa bet tizhet ur c'hemeglev diwar-benn tachenn resis ar pennadoù o tennañ da anvioù ar bibien. faziet on marteze? Drol eo, bewezh ma teuer a-bnn da diskoulmañ ur gudennig evel honnezh e teues-te a-bnn da glasjk ur gudenn all, pe kentoc'h da glask adsevel kudennoù bet dirouestlet dija diouzh o zu. ha n'eo ket un dagadenn met ur fed. Neal (Kaozeal) 20 Kzu 2007 da 12:35 (UTC)\nM'eo gwelet evel an anv gresianek, n'eus ket tu ober gant ur C hervez ar reolennoù votet\nM'eo un anv latin, n'ouzon ket, rak ar K a veze implijet gant ar Romaned hag dre hengoun e vez kemmet ar C latin da K (s. o. Kezar).\nMe gavfe reizh Kirenaika (a zo testeniekaet, diouzh ma soñj).\nA-hend-all, ne 'm eus kavet testenn ofisiel ebet evit an anvioù latin.--Ch. Rogel 6 Gen 2008 da 17:52 (UTC)\nSkrivet a-us: "Graet gant ar stumm latin gant y kentoc'h evit gant i dre m'eo hennezh ar stumm implijet war ar wikipedia e latin". A galon, Neal (Kaozeal) 6 Gen 2008 da 18:08 (UTC)\nTagadennig koantik[kemmañ ar vammenn]\nSetu ur skouer splann eus un dagadenn ad hominem, difennet war wikipedia. Ne gontan ket anezho ken, evel ma ne gontan ket pet poent Godwin zo bet tapet. Klask a rin implij gerioù eeun evit chom hep bezañ treuzkomprenet, betegouzout.\nRet e vefe spishaat pe hini resis eo an dagadenn hervezout. Amañ e oa bet kavet un diskoulm d'ur gudenn resis (hini anv Cyrenaica) ha te o klask kaozeal (adarre) eus afer kloz anvioù ar bibien. Pelec'h emañ an dagadenn? Ne welan nemet fedoù.\nPa welan emzalc'h ur merour war ar bajenn-mañ, hag e hini war ar bajenn [] e kavan ez eus un tamm dislavar diwar-benn an anvioù latin, hag e kredan e talvez ar boan ober un evezhiadenn. Techet on da grediñ e koll pouez alioù ken disheñvel, met ma ali-me-me n'eo ken.\neuh... un tammig disheñvel. degemeret e oa bet war kraf anvioù ar bibien an diviz da vrezhonekaet o anvioù (peurliesañ ne rerr ket evel-hen war war raktres-mañ pa tenn ouzh an anvioù latin avat). ar gudenn ar wezh-se neuze ne oa ket dibab pe stumm implijout met penaos brezhonekaat ar stumm latin. ret e vefe lakaat an diforc'h ivez etre ar sav-poentoù personel a c'hellan difenn evel kenlabourer boutin hag ar fed ma lakaan e plesutr kendivizoù bet tizhet dre votadeg pe dre genemglev (hag a c'hell plijout din pe get) diouzh an tu all.\nEvel-just ne glaskan ket "adsevel kudennoù bet dirouestlet" (sic), peogwir ne gredan ket e vije dirouestlet kudennoù a denn d'ar yezh diwar an uhel, met dre ar studi. Fellout a ra din komz eus ur gudenn ha n'eo ket bet dirouestlet gant un disentez, netra ken. Peogwir ez eus bet klasket reiñ un diskoulm darnel d'ur gudenn un tamm mat brasoc'h.\nwar a seblant n'eo ket kaozeal ha dont a-benn da diskoulmañ kudennoù an hini eo a fell dit met klask laou. amañ e oa bet tizhet un emglev ha te o vont da glask kudennoù all war un dacchenn all. n'eus forzh penaos, tizhet ur c'henemglev pe get ne vo doujet oute ganit nemet pa glotaont gant da sav-poent personel-te evel ma tiskuilhez gwezh ha gwezh all gant an anvioù divoutin gresiank.\nTud zo a blij dezho kemer disentezioù prim, evel ma vez barnet aferioù zo buan (ha kondaonet tud zo buan, keta?), hep sellout petra zo kenstag: departamantoù Italia ouzh an departamantoù gall, anvioù pibien ouzh an anvioù latin, anvioù gregach tud Hellaz ouzh anvioù gregach broioù zo. Chom hep soñjal en traoù -se a ziskouez pegen sirius e vez kemeret disentezioù zo diwar-benn ar yezh gant tud zo. Bianchi-Bihan 20 Kzu 2007 da 14:50 (UTC)\nya, kalz gwelloc'h mont da staniñ ha lakaat an traopu da vont da jesk hag ar soubenn da drenkañ evit kalsk lakaat e plesutr politikerezhioù bet tizhet un emglev diwar o fenn. Netra ken da lâret war an afer-mañ: sur-mat e vo respontet ganit rak n'hallez ket chom hep ma vefe da hini ar vouezh a glever da diwezhañ met ne vo ket respontet dit ganin nemet ma sellfe ouzh kudenn ar bajenn resis-mañ rak talvezout a ra ar pajennoù kaozeal evit kaozeal diwar-benn ar pennadoù stag oute ha n'eo ket evit dizouarañ kozh kaozoù war tachennoù all. A galon, Neal (Kaozeal) 20 Kzu 2007 da 15:10 (UTC)\nUr wech ouzhpenn: lakaet e oa ar gaoz ganin diwar-benn an dislavar etre ar bajenn-mañ hag ar pezh a lenner e lec'h all. Bianchi-Bihan 20 Kzu 2007 da 17:03 (UTC)\nSellet amañ : Wikipedia:Kendivizoù reolata/Anvioù-tud/Vot diellaouet1 ha Wikipedia:Kendivizoù reolata/Anvioù-tud. Mat vefe dit (Bianchi-Bihan) bezañ demokratel ha deskiñ doujañ d'ar c'hendivizoù kemeret war ar wikipedia-mañ. Ha goulenn diganit doujañ d'an divizoù demokratel n'eo ket un dagadenn ad hominem din da c'hoût. Ha ret eo derc'hel soñj, ha d'an holl gouzout, ez eo te (BB) an hini nemetañ da vezañ tizhet ar poent Godwin war ar wikipedia-mañ. Benoni (Kaozeadenn) 20 Kzu 2007 da 15:00 (UTC)\nAdtagadenn[kemmañ ar vammenn]\nTagadenn ad hominem adarre, gant ur merour adarre, ... hag un tamm mat a frankiz diwar-goust ar wirionez istorel.\nTruezus eo gwelout izelaat ar gaoz holloueziadurel evel-se, met peogwir ne vin difennet gant merour ebet ( ) , nag ar wirionez istorel ivez (ad ) e rankan ober ma-unan.\nKentelioù am bo da gaout diganit laouen adalek ma oari anavezout da fazioù (ne seblantez ket bezañ o vont war an tu-se) ha kompren eo ganit eo aet ar poent Godwin kentañ er wikipedia-mañ, pennad awenet ganit. Evit degas da soñj dit: Wikipedia:Merourien/Klemmoù .\nAn alioù roet gant unan ha ne oar ket resev hini ebet (diwar-benn an istor, e-touez un nebeudig traoù) n'haller ket reiñ kalz a bouez dezho. Bianchi-Bihan 20 Kzu 2007 da 17:03 (UTC)\nMezhus!!! N'ez eus poent Godwin ebet eus ma ferzh war ar bajenn-se. Rebech a raen dit da boent Godwin amañ: Kaozeal:Roll ar bibien. Ha paouez gwellet tagadennoù e-lec'h ma na z'eus ket, ha plantañ reuz bemdez, o tont en-dro bewech d'an hevelep traoù. Benoni (Kaozeadenn) 20 Kzu 2007 da 17:10 (UTC)\nouf! iskis eo treuzkompren ster al lavarenn latin "arguzenn ad hominem" goude bezañ bet savet ur pennad diwar e benn, rak n'eo ket kevatal da "dagadenn bersonel" (s.o. ar rannbennad "Frammadur" war ar pennad-se...). kaer em eus klask met ne gavan roud ebet eu arguzenn ad hominem ebet e neplec'h. Neal (Kaozeal) 20 Kzu 2007 da 17:27 (UTC)\nRe wir: mesket em boa tagadenn bersonel, difennet e wikipedia, ha tagadenn ad hominem, evel ma vez mesket troienn adverbel alamanek ha poent Godwin gant lod. Trugarez eus an evezhiadenn dalvoudus. Bianchi-Bihan 6 Gen 2008 da 18:18 (UTC)\nAdtapet diwar « https://br.wikipedia.org/w/index.php?title=Kaozeal:Cyrenaica&oldid=277258 »\nKemmoù diwezhañ degaset d'ar bajenn-mañ d'an 6 Gen 2008, da 18:18.


Hoel Iañ - Wikipedia\n(Adkaset eus Hoel Iañ, dug Breizh)\nHoel Iañ a voe kont Naoned ha dug Breizh eus 960 da 981. Mab bastard e oa da Alan II ha d'ur briñsez anvet Judit  .\nE 958, pa varvas e hantervreur Drogon, mab da Roscille Bleaz (eil pried e dad), e voe dibabet gant Naonediz da ren Breizh. Stourmet en deus e-pad e ren a-enep ar Vikinged ha dreist-holl a-enep Judikael Berengar, kont Roazhon, hag e vab Konan Iañ, lesanvet an Tort.\nEn 981, pa varvas Gaoter, eskob Naoned, e reas Hoel dilenn e vreur Gwereg da eskob. Neuze e voe kaset Gwereg da welout arc'heskob Teurgn, da vezañ anvet gantañ. War an hent e klevas keloù eus drouklazh e vreur Hoel, gant un den anvet Galuron, kaset dezhañ gant e enebour Konan an Tort.\nNeuze e tistroas Gwereg da Vreizh ma voe anvet kont Naoned war-lerc'h e vreur Hoel a seblant bezañ bet divugel.\nDrogon Rouaned ha Duged Breizh\n958 – 981 War e lerc'h:\n↑ Kronik Naoned: Hi nompe progenitiex nobili matre, nomine Judith,exctiterant,antequam Alanus praefatus sororem Theobaldi comitis Blesensis in uxorem duceret\nAdtapet diwar « https://br.wikipedia.org/w/index.php?title=Hoel_Iañ&oldid=1823440 »\nDuged Breizh drouklazhet\nIstor Breizh en Xvet kantved\nKemmoù diwezhañ degaset d'ar bajenn-mañ d'an 10 Gen 2019, da 20:22.


Turandot leurennet gant Yevgeny Vakhtangov en 1922.\nTurandot, engravadur war-dro 1859\nTurandot zo ur pezh-c'hoari italianek, e doare commedia dell'arte, gant Carlo Gozzi e 1762. Awenet eo bet Gozzi gant un istor eus Pers, tennet eus Les Mille et un jours (1710–1712) gant François Pétis de la Croix.\nSkrivet eo e gwerzennoù. Troet e voe en alamaneg gant Friedrich Schiller. Hag ar skrid alamanek eo a servijas da Giuseppe Adami ha Renato Simoni da sevel libretto ar c'hoarigan Turandot gant sonerezh Giacomo Puccini.\nAdtapet diwar « https://br.wikipedia.org/w/index.php?title=Turandot_(Carlo_Gozzi)&oldid=1931366 »\nLennegezh italianek an XVIIIvet kantved\nKemmoù diwezhañ degaset d'ar bajenn-mañ d'an 2 Gen 2022, da 22:13.


Pajenn:Crocq - Marvailhou Kerne, 1910.djvu/118 - Wikimammenn\nPajenn:Crocq - Marvailhou Kerne, 1910.djvu/118\nNeuze ’ta, abaoue ’zo pell, e oa daou vignon o klask prena deskadurez e skolaj ar Pont ; hanvet e oant Truilhennig ha Gargarenez, hag o hanoiou a gaver c’hoaz moulet ha garanet gant beg o c’hontel war gar ar gwez koz bodennek a zisheolie al leur-c’hoari. Truilhennig a oa mab d’eur marc’hadour kezeg koz eus Pouldahud ; ha tad Gargarenez a oa pesketour o chomm e Treboul-Goz. Kerent Truilhennig o doa dastumet eur pennad brao a leve en eur werza koz kezeg treut, eskernek, da bôtred ar c’hagn ; elec’h Gargarenez, pa veze deut ar bloaz da benn, goude bouetet ha gwisket eun dousennig bugale ; eur wech prenet eur penn roued bennak, lien, kerden, ha paeet ar gwiriou, an truajou d’ar gouarnamant, neuze ne veze na teo, na stank, na pounner ar gwenneien a chome en e di. Rak n’eo ket hep abeg o deus dibabet ar besketourien sant Per-Baour evit o zant paeron ! N’eus forz, daou vignon bras e oant, evit d’ezo beza unan paour, egile pinvidik ; hag o c’harantez, emezo, a dlie padout kenetrezo betek… betek atao, keit ma vije anezo. Hogen ne reas ket, ha setu aman penôs. Eur zulvez,\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/118&oldid=113780 »